PRN: Tolak Persepsi Yang Membawa Prejudis

Menuju Pilihan Raya Negeri (PRN), begitu banyak berita dipolitikkan dan sentimen perbezaan diperbesarkan hingga menjadi-jadi. Ia adalah sesuatu yang lumrah terjadi di tanah air ini setiap kali menjelang pilihan raya.

Justeru itu, setiap orang harus bersikap berhati-hati dengan maklumat yang diterima.

Senjatakan diri dengan maklumat yang  benar, tepat dan luaskan pengetahuan agar tidak mudah menjadi mangsa manipulasi pihak yang berniat menipu fikiran, menyebarkan naratif negatif atau berunsurkan fitnah. Berinformasi adalah kunci kekebalan diri.

Ada segelintir pihak yang berkepentingan membina persepsi, membawa naratif yang merosakkan dan memecahbelahkan masyarakat. Mereka memanipulasikannya sebagai alat untuk mendapatkan pengaruh dan kemenangan.

Perkara yang tidak ada boleh diwujudkan, begitu juga perkara yang ada boleh dihilangkan. Pembinaan persepsi yang membawa kepada prejudis dianggap senjata strategik untuk memenangi hati pihak sasaran.

Ujian Doll, atau sering dirujuk sebagai ‘Doll Test’, ialah ujian psikologi yang dibangunkan oleh Kenneth dan Mamie Clark pada tahun 1940-an. Ujian ini bertujuan untuk mengukur persepsi dan pilihan kanak-kanak terhadap warna kulit dan bangsa yang berbeza.

Kaedah ujian ini melibatkan dua anak patung yang berkulit cerah dan satu lagi berkulit gelap, yang diletakkan di hadapan kanak-kanak tersebut. Mereka diberikan satu siri soalan yang direka untuk mengkaji kecenderungan kanak-kanak ini terhadap anak patung itu.

Setelah itu, mereka diminta untuk memilih anak patung yang mereka suka dan mahu bermain dengannya. Turut ditanya adalah anak patung mana yang dirasakan lebih pintar dan bagus.

Ujian anak patung pada asalnya dibangunkan untuk menyiasat kesan pengasingan kaum terhadap perkembangan kanak-kanak Afro-Amerika. Semasa eksperimen ini dijalankan, sentimen perkauman masih kuat di Amerika Syarikat.

Keputusan ujian menunjukkan bahawa kebanyakan kanak-kanak Afro-Amerika lebih suka memberikan sifat positif kepada anak patung berkulit cerah, manakala mereka memberikan tanggapan negatif kepada anak patung berkulit gelap.

Penemuan daripada Ujian Doll menyimpulkan, kewujudan prasangka dan sikap stereotaip kaum dalam kanak-kanak Afrika Amerika disebabkan oleh pengalaman pengasingan dan diskriminasi yang dialami mereka dalam kehidupan seharian.

Ujian anak patung telah menjadi alat penting dalam penyelidikan psikologi dan sosial untuk memahami persepsi kaum dan keutamaan kanak-kanak terhadap perbezaan kulit dan bangsa.

Dapatan ujian ini juga telah digunakan untuk menyiasat kesan media, pendidikan dan persekitaran sosial yang lain terhadap persepsi kanak-kanak terhadap bangsa dan warna kulit.

Penting untuk diambil perhatian bahawa Doll Test ini mempunyai kritikan dan batasannya. Namun, ujian ia kekal sebagai sumbangan penting kepada pemahaman kita tentang persepsi individu dan kesan sosial yang mempengaruhi persepsi tersebut.

Ujian ini telah menyemarakkan usaha untuk menangani prasangka dan diskriminasi kaum, meningkatkan kesedaran tentang kepentingan pendidikan inklusif dan pengalaman sosial yang positif untuk semua.

Berbalik kepada persoalan persepsi yang membina perasaan prejudis. Prejudis adalah prasangka yang merujuk kepada sikap atau pandangan negatif yang diandaikan terhadap seseorang atau kumpulan berdasarkan prasangka atau stereotaip, tanpa penilaian yang tepat.

Prasangka boleh timbul daripada pelbagai faktor termasuk budaya, sosialisasi, pengaruh media dan pengalaman peribadi.

Prejudis akan memupuk sikap stereotaip yang selalunya melibatkan pertimbangan yang tidak adil atau prasangka terhadap individu atau kumpulan berdasarkan sifat seperti bangsa, etnik, agama, jantina, umur atau kewarganegaraan.

Misalnya, individu yang mempunyai prasangka terhadap sesuatu kaum mungkin mempunyai pandangan negatif dan prejudis terhadap semua orang yang sama kaum, tanpa mengambil kira perbezaan individu yang sebenar.

Prasangka boleh membawa kepada diskriminasi dan layanan tidak adil terhadap individu atau kumpulan yang disasarkan. Ini boleh memberi kesan negatif kepada kesejahteraan dan hak mereka dalam pelbagai aspek kehidupan seperti pendidikan, pekerjaan, akses kepada perkhidmatan atau penglibatan dalam masyarakat.

Untuk mengatasi prasangka, adalah penting untuk melibatkan diri dalam refleksi peribadi, pendidikan dan dialog antara budaya.

Mempelajari tentang pengalaman, perspektif dan sumbangan individu dan kumpulan yang berbeza boleh membantu memecahkan stereotaip, lantas mewujudkan suasana saling memahami antara satu sama lain.

Memperkukuhkan kesedaran tentang kepelbagaian dan nilai inklusif juga merupakan langkah penting dalam mengatasi prasangka dalam masyarakat.

Setiap orang ada kecenderungan untuk bersikap prejudis. Dengan mengakui perasaan ini wujud dalam diri kita, sebenarnya mudah untuk mencari jalan penyelesaian terhadap isu ini.

Terpenting, layanilah orang lain sebagaimana kita mahu dilayani. Albert Einstein pernah mengatakan, “It is harder to crack prejudice than an atom.” (Lebih sukar memecahkan prejudis daripada atom).

Dalam dunia era digitalisasi, setiap kita diperkasakan dengan akses maklumat dari pelbagai arah. Kita ada kuasa untuk merubah dunia dengan desakan kuat dari dalam diri untuk memimpin perubahan dalam masyarakat.

Pilihlah untuk menjadi berbeza dengan prinsip diri yang kuat. Jangan biarkan diri kita mudah terpancing tanpa sandaran yang ada kredibliti dan sahih.

Basmin Maarof
Pegawai Jabatan Komunikasi dan Media
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Projek Animasi Ramadan serlahkan bakat remaja

Bertujuan menggalakkan golongan remaja mahir dalam bidang animasi seterusnya mengasah bakat mereka, projek ini telah berlangsung sejak dua bulan lalu.

“Seramai 13 pelajar dari seluruh Malaysia berumur 13 hingga 18 tahun telah terpilih untuk menyertai program Animasi Ramadan ini, setelah menjalani latihan dua bulan secara online,” kata Pengarah IKRAMTeens Johor, Abdul Aziz Khamaruzaman.

Dalam program itu, peserta diberi peluang menghasilkan animasi sendiri untuk dikongsikan dengan orang ramai.

“Mereka juga telah diberikan latihan yang khusus dalam talian bersama beberapa syarikat animasi terkemuka di Malaysia ini,” katanya.

Abdul Aziz berkata, ini adalah salah satu inisiatif bagi memupuk minat remaja dalam bidang animasi yang makin berkembang di negara ini dan beliau turut memberikan penekanan dan sangat mengambil berat akan bakat serta potensi peserta.

“Syarikat animasi yang terlibat dalam usaha ini ialah Creatvtoon (The Pillar of Strength), Blindspot Studios (Alif dan Sofia) serta Wau Animation (Ejen Ali),” ujarnya.

Dalam kesempatan itu, peluang ini digunakan sebaiknya oleh salah seorang peserta program, Siti Nor Auji Mohamad Karmaini.

“Saya mula membuat animasi sejak Tingkatan 3 lagi. Saya dapat belajar lebih mendalam mengenai animasi. Dalam program ini saya mengambil bahagian membuat storyboard dan animate,” katanya.

Ikhwan Abdul Shatar pula berkata, bahagian yang dilakukannya ialah membuat character design, animating dan menjadi voice actor bagi karakter yang bernama Kori.

“Pada awalnya, saya melukis secara tradisional. Kemudian, saya snap lukisan saya dan eksport gambar tersebut supaya saya boleh melukis secara digital dengan lebih mudah.”

Menurut Nur Nazlia Nazlan, beliau sangat bersyukur dapat memahami dan mendalami bidang ini.

“Saya mula belajar animasi ini melalui YouTube tahun 2015, dan tahun ini saya dapat memahami dan mendalami bidang animasi dengan bantuan salah seorang pengarah IKRAMTeens melalui Instagram.”

Dalam pada itu, IKRAMTeens Johor bakal mengadakan projek animasi kedua pada Disember nanti dan remaja yang berminat dialu-alukan untuk menyertainya. Maklumat lanjut boleh didapati di Facebook dan Instagram IKRAMTeens Johor.

Industri kreatif multimedia seperti animasi dan kandungan digital dilihat paling pesat berkembang dan membangun ketika ini, malah ia menyumbang kepada pertumbuhan ekonomi banyak syarikat di seluruh dunia.


Afghanistan Sekat Wanita Belajar di Universiti Dikecam

Pertubuhan Bangsa-Bangsa Bersatu (PBB) di Afghanistan menyatakan kemarahannya terhadap keputusan Taliban untuk menutup universiti kepada pelajar wanita di seluruh negara sehingga diberitahu kelak, dan menggesa pihak berkuasa itu segera membatalkannya.

PBB dan rakan kemanusiaan lainnya juga menggesa pihak berkuasa Afghanistan untuk membuka semula sekolah menengah untuk kanak-kanak perempuan dan menamatkan semua langkah yang menghalang wanita dan kanak-kanak perempuan daripada mengambil bahagian sepenuhnya dalam kehidupan seperti biasa.

Dalam kenyataan akhbar yang dikeluarkan pada Rabu, Misi PBB di Afghanistan (UNAMA) berkata bahawa menghalang wanita daripada menghadiri universiti adalah kesinambungan daripada ‘dasar sistematik Taliban yang mensasarkan diskriminasi terhadap wanita.’

Sejak mengambil alih negara pada pertengahan Ogos 2021, Taliban telah melarang kanak-kanak perempuan daripada menghadiri sekolah menengah, menyekat kebebasan pergerakan wanita dan kanak-kanak perempuan.

Ini termasuk mengecualikan wanita daripada kebanyakan profesion dan melarang wanita daripada menggunakan taman rekreasi awam, pusat sukan dan kemudahan awam lainnya.

“Menghalang separuh penduduk daripada menyumbang secara bermakna kepada masyarakat dan ekonomi akan memberi kesan buruk kepada seluruh negara,” kata misi itu dalam kenyataannya.

Tambahnya lagi, ia akan mendedahkan Afghanistan kepada peminggiran antarabangsa, kesusahan dan kemelesetan ekonomi yang menjejaskan berjuta-juta orang selama bertahun-tahun akan datang.

“Merampas hak asasi wanita untuk pendidikan bermakna ‘menafikan masa depan seluruh Rakyat Afghanistan,’” tegas UNAMA.

Menurut kenyataan itu lagi, langkah yang diambil oleh pihak berkuasa untuk mengecualikan wanita daripada pendidikan, tempat kerja dan bidang kehidupan lain meningkatkan risiko perkahwinan paksa dan awal, keganasan mahupun penderaan.

“PBB di Afghanistan dan rakan-rakan kemanusiaannya mengingatkan Taliban bahawa merampas kebebasan wanita untuk memilih nasib mereka sendiri, dan secara sistematik mengecualikan mereka daripada semua aspek kehidupan awam dan politik adalah tindakan reaksioner (mencegah perubahan) dan bertentangan dengan piawaian hak asasi manusia sejagat, di mana masyarakat yang aman dan stabil dibina.”

Dalam pada itu, Pesuruhjaya Tinggi PBB bagi Hak Asasi Manusia, Volker Turk menyifatkan keputusan Taliban untuk menghalang wanita daripada belajar di universiti sebagai satu lagi tamparan mengerikan dan kejam terhadap hak wanita Afghanistan serta kemunduran yang amat dikesali bagi seluruh negara.

“Pengecualian sistemik wanita daripada semua aspek kehidupan Afghanistan adalah ‘pencerobohan hak,’” kata Turk.

Beliau menambah, pengecualian wanita daripada pendidikan tinggi benar-benar menyayat hati memandangkan sumbangan penting wanita Afghanistan telah dilakukan dalam banyak bidang profesional selama ini.

“Menggantung penglibatan wanita dalam pendidikan tinggi adalah satu pelanggaran jelas kewajipan Afghanistan di bawah undang-undang antarabangsa, dan hak wanita untuk mengakses semua peringkat pendidikan tanpa diskriminasi adalah asas serta tidak boleh dipertikaikan.”

Sebelumnya, kanak-kanak perempuan telah diharamkan daripada mengikuti sekolah menengah membayangkan bilangan doktor, peguam dan guru wanita yang hampir tiada dalam pembangunan negara.

Berikutan itu, Turk menyeru pihak berkuasa untuk segera membatalkan keputusan ini dan menghormati sepenuhnya hak wanita serta memudahkan akses mereka kepada pendidikan di semua peringkat, demi masa depan mereka dan demi seluruh masyarakat Afghanistan.

Setiausaha Agung PBB, Antonio Guterres telah menyatakan kebimbangan yang mendalam mengenai keputusan Taliban dalam satu kenyataan yang dikeluarkan oleh jurucakapnya dan menegaskan:

“Penafian pendidikan bukan sahaja melanggar hak sama rata wanita dan kanak-kanak perempuan, tetapi juga akan memberi kesan buruk kepada masa depan negara.”

Selain itu, wakil Setiausaha Agung di Afghanistan menyifatkan keputusan Taliban sebagai kejam dan dahsyat.

Rosa Otunbayeva, Wakil Khas Setiausaha Agung Afghanistan dan Ketua UNAMA berasa amat sedih dengan apa yang dilaporkan secara meluas berkaitan Menteri Pengajian Tinggi Taliban yang mengumumkan bahawa wanita tidak akan dibenarkan menghadiri universiti.

“Keputusan ini membahayakan wanita dan juga memudaratkan Afghanistan dalam skala yang lebih besar. Dia menjelaskan bahawa jika keputusan ini terbukti betul, ia dianggap memusnahkan, seperti yang dikatakannya.”

Majlis Keselamatan PBB mengadakan sesi membincangkan situasi kemanusiaan dan politik di Afghanistan.

Rosa Otunbayeva berkongsi dengan Majlis beberapa kebimbangan hak asasi manusia yang telah dibangkitkan kepada pihak berkuasa Taliban dan seterusnya berkata:

“Sejak Taliban mengharamkan pendidikan menengah untuk kanak-kanak perempuan pada Mac tahun ini, majlis sebulat suara mengecam keputusan ini. Ramai wanita muda telah kehilangan seluruh tahun akademik, dan kini satu lagi keputusan keras telah diambil untuk mengharamkan pendidikan di universiti untuk wanita.”

“Taliban nampaknya tidak memikirkan masa depan Afghanistan dan bagaimana wanita boleh menyumbang kepada ekonomi, pendidikan dan budaya,” ujar Wakil Setiausaha Agung itu dengan nada kesal.

Beliau sedang mencari lebih banyak maklumat dan penjelasan mengenai keputusan ini, dan akan bercakap secara terperinci apabila mempunyai lebih banyak maklumat berkaitan isu terbabit.

Menerusi ciapan di Twitternya berikutan keputusan itu, Wanita PBB menegaskan bahawa pendidikan adalah hak dan pelaburan untuk masa depan negara.

Mereka menekankan kepentingan serta mendesak agar semua wanita perlu mendapat hak mereka  menyambung semula pendidikannya di Afghanistan.

Dalam perkembangan berkaitan, Pemangku Misi Afghanistan ke PBB, Nasir Ahmad Faiq menyifatkan pengumuman Taliban untuk melarang wanita daripada belajar di universiti di seluruh Afghanistan sebagai amat dikesali.

“Seolah-olah keadaan tidak begitu teruk sebelum ini. Ini adalah (Taliban) mengumumkan undang-undang baru yang melanggar hak asasi manusia yang paling asas untuk semua manusia.”

Selain itu, kerajaan Taliban Afghanistan yang tidak diiktiraf di peringkat antarabangsa itu turut mengeluarkan arahan kepada semua pertubuhan bukan kerajaan tempatan dan asing supaya tidak membenarkan wanita datang bekerja.

Perintah tersebut dikeluarkan pada 24 Disember 2022 oleh Kementerian Ekonomi kerajaan Taliban Afghanistan yang menyatakan bahawa arahan itu berkuat kuasa serta-merta.

Jurucakap Kementerian Ekonomi, Abd al-Rahman Habib mengesahkan surat itu yang menyatakan bahawa wanita dilarang pergi bekerja sehingga diberitahu kelak berikutan sebahagian daripada mereka tidak mematuhi peraturan pakaian Islam yang ditetapkan oleh kerajaan.

Kementerian yang bertanggungjawab meluluskan lesen untuk pertubuhan bukan kerajaan yang beroperasi di Afghanistan berkata dalam surat bahawa keputusan itu berikutan aduan mengenai kegagalan mereka mematuhi kod etika pakaian yang dikenakan.

“Aduan serius telah diterima mengenai ketidakpatuhan terhadap peraturan yang berkaitan dengan kerja wanita dalam organisasi tempatan dan antarabangsa,” ujar jurucakap kementerian itu dengan mengesahkan bahawa ini turut ditujukan kepada NGO.

Keputusan itu dibuat beberapa hari selepas kerajaan Taliban mengeluarkan arahan kepada universiti untuk menghalang pelajar perempuan daripada belajar, yang mengundang kritikan hebat antarabangsa, mencetuskan beberapa protes keras di Afghanistan.

Laporan media menyatakan bahawa kerajaan Taliban berpecah-belah selepas mengharamkan pendidikan universiti untuk wanita di Afghanistan.

Menteri Pengajian Tinggi Taliban, Sheikh Nada Muhammad Nadeem mempertahankan larangan pendidikan universiti untuk wanita dalam wawancara yang disiarkan di televisyen negaranya pada minggu lalu.

Sejak pergerakan itu mengambil alih kuasa pada Ogos 2021, sekatan yang ketara telah dikenakan terhadap hak wanita, hinggakan sebahagian besarnya dikecualikan daripada kehidupan awam di sana.

Majlis Ulama Kanan Saudi menyeru kerajaan Taliban untuk membolehkan wanita Afghanistan mendapat hak untuk belajar di institusi pendidikan dan mengubah keputusannya menghalang wanita daripada berbuat demikian.

“Mencegah wanita daripada pendidikan adalah tidak dibenarkan dalam syariat Islam.”

Tidak terkecuali, Malaysia mendesak Afghanistan mengkaji semula keputusan mengharamkan golongan wanita di negara itu memasuki universiti kerana ia akan menjejaskan pembangunan pendidikan umat Islam pada masa akan datang.

“Saya telah menulis surat berhubung perkara tersebut kepada Pemangku Menteri Pengajian Tinggi Afghanistan, Neda Mohammad Nadeem dan duta negara itu di Malaysia, Dr Moheb Rahman Spinghar,” kata Menteri Pengajian Tinggi, Datuk Seri Mohamed Khaled Nordin.

Beliau turut berkongsi pengalaman dan amalan Malaysia untuk menghormati golongan wanita yang menyumbang terutamanya kepada agenda kepentingan negara.

“Saya amat sedih apabila mengetahui keputusan Kementerian Pendidikan Tinggi Afghanistan yang baru-baru ini telah mengharamkan wanita daripada memasuki institusi pengajian tinggi di negara itu.”

Atriza Umar
Pegawai Jabatan Penyiaran dan Multimedia
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Islam itu memandu, bukan memandulkan akal

Sejak kebelakangan ini, kemunculan ajaran yang dilihat janggal, kepelikan dan tidak berasas jelas mula menyerang dan meresapi ke dalam masyarakat kita pada hari ini.

Keadaan ini bukanlah suatu yang baharu. Sejak dahulu lagi sudah wujud golongan yang disebutkan sebagai ‘konservatif’ yang hidup beragama dengan berpegang kuat kepada tradisi adat turun-temurun dan dicampuradukkan dengan pegangan agama.

Lebih parah lagi, masyarakat kita yang sejak dari dahulu lagi lebih gemar mendengar cerita mistik dan pelik, berbanding mendengar hal perkara yang berkaitan dengan fakta. Barangkali bagi mereka, hujah dan dalil itu membosankan.

Oleh itu, sebahagian masyarakat lebih gemar mendengar tok-tok syeikh yang dapat menghiburkan mereka dengan cerita dan kisah berwajah agama yang tidak ada asasnya sama sekali.

Amat mendukacitakan, kesedaran betapa pentingnya untuk mempelajari fakta dan menyemak sesuatu perkara berasaskan dalil dilihat remeh dan enteng.

Akhirnya, akibat daripada hal itu, barah kejahilan semakin menyerang dan membentuk perangai ‘taklid buta’ atau mengikut secara membabi buta.

Penyakit ini sejak dahulu lagi dan hari ini ia datang menyerang umat Islam lagi. Segelintir kita ada yang beranggapan apa yang diungkapkan oleh tok syeikh, semuanya pasti benar tanpa perlu semak dan ketahui dalil.

Bagi mereka, dalil itu bukan tugas dan ‘level’ kita untuk fahaminya. Jika begitu, sungguh dangkalnya dalam hidup beragama. Firman Allah SWT dalam Surah al-Israa’ ayat 36 yang bermaksud:

“Dan janganlah engkau mengikut apa yang engkau tidak mempunyai pengetahuan mengenainya; sesungguhnya pendengaran dan penglihatan serta hati, semua anggota itu tetap akan ditanya tentang apa yang dilakukannya.”

Dalam Taisir al-Karim al-Rahman fi Tafsir Kalam al-Mannan, Syeikh Abdul Rahman al-Sa’di menyebutkan bahawa:

“Janganlah mengikuti apa yang tidak kamu ketahui. Bahkan perkara ini bergantung atas apa yang dikatakan dan dilakukan. Ini kerana setiap perbuatan serta anggota tubuh itu akan dipertanggungjawabkan sama ada dari segi perbuatan atau percakapan. Dan tujuan penciptaanya adalah bertujuan untuk ibadah kepada Allah SWT dan berkerja untuk agama.”

Oleh itu, kita dipertanggungjawabkan atas segala perilaku dan tindakan yang telah kita lakukan. Tersalah langkah, maka nahaslah kita.

Betapa pentingnya kita untuk keluar daripada bahana taklid buta ini dengan kembali berpegang kepada prinsip dalil daripada al-Quran dan hadis, tidak cukup sekadar menukilkan kalam tok guru, tok wali tanpa ada sandaran hujah dan dalil yang tepat dan benar.

Yang namanya agama itu bukanlah bersifat berdiri atas sangkaan, apatah lagi terbina atas penceritaan dongeng tanpa asas, sebaliknya agama Islam bersifat fakta dan dalil bukti yang benar. Allah SWT menerusi firman-Nya dalam Surah al-Baqarah ayat 111 yang bermaksud:

“Katakanlah, “Tunjukkan bukti kebenaranmu jika kamu orang yang benar.”

Penurunan ayat ini ditujukan kepada golongan Yahudi dan Nasrani yang mendakwa mereka sahaja yang layak untuk memasuki syurga. Dakwaan semata-mata tanpa hujah dan bukti yang benar hanyalah sekadar angan-angan kosong yang tidak berkesudahan.

Demikian juga kita sebagai orang Islam, andai kita hidup beragama dengan apa yang kita ambil daripada kalam orang itu orang ini, secara membabi buta sahaja kita pegang, maka ia akan memenjarakan akal kita daripada terus mahu berfikir dan mengkaji.

Pemikiran orang terdahulu bahawa apa sahaja yang keluar dari mulut yang bergelar ustaz, tok guru, tok syeikh, maka terima sahaja, sudah tidak relevan lagi.

Dahulu barangkali kesempitan dunia, mengakibatkan kita tidak terbuka dengan dunia luar. Hari ini kerana kepesatan dunia yang bergerak, teknologi cepat membangun, ruang berinteraksi dengan dunia luar semakin terbuka dan luas.

Hal ini telah mendorong manusia untuk lebih rajin berfikir dan mengkaji, tidak lagi sekadar menerima dan menelan tanpa tahu asal-usulnya.

Timbul pelbagai cerita dan kisah ajaib, yang akhirnya tidak lagi meninggalkan kesan agama dalam diri.

Apa yang dijelmakan hanyalah kisah-kisah dongeng yang dibaluti agama, lahirlah petua membuang sial, muncul pula amalan ritual bersifat khurafat dan syirik.

Di samping itu, sebagai penyedap hati yang jahil, diajarkan pula zikir yang bukan-bukan dan tidak berasas, yang sememangnya hal itu secara tidak langsung telah menjauhkan orang daripada intipati ajaran agama yang sebenar.

Kata Imam Ibnu Jauzi dalam Talbis Iblis ketika berbicarakan tentang tukang cerita, katanya:

“….maka golongan awam dan wanita begitu suka kepada mereka. Lantas orang ramai tidak lagi sibuk dengan ilmu, sebaliknya berpaling kepada cerita-cerita dan perkara bidaah dalam bidang ini…”

Oleh yang demikian, peranan dan fungsi akal hendaklah sentiasa waras dan sedar dalam semua hal keadaan, lebih-lebih lagi dalam soal hidup beragama ini.

Agama tidak akan dapat difahami dengan sekadar mencedok apa yang tok guru kata, tetapi sebaliknya mesti kita fahami atau sekurang-kurangnya tahu akan hujah dalilnya, kerana agama ini sifatnya memandu akal manusia daripada kejahilan menuju kebijaksanaan.

Akal yang waras, pasti mampu membezakan antara tuntutan benar dan palsu. Semoga Allah menjauhkan kita semua daripada segala kesesatan dan kepalsuan.

Muhammad Faidhi Azis
Pegawai Masjid dan Guru Takmir JAIPs

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Aqsa Syarif bantu bina kilang roti di Gaza

Aqsa Syarif diwakili oleh Pengerusinya, Ustaz Hasanuddin Mohd Yunus, manakala ISJ   diwakili oleh Pengerusinya, Ir Abdalrahim Shehab. Keseluruhan kos projek ini   dianggarkan berjumlah RM620,000 dan penyaluran dana dibuat secara berperingkat-  peringkat. Dana untuk pembangunan kilang roti ini adalah sumbangan daripada rakyat   Malaysia yang dikendalikan oleh Aqsa Syarif.

Majlis bersejarah ini diserikan lagi dengan kehadiran Presiden Pertubuhan IKRAM   Malaysia (IKRAM), Dr Mohd Parid Syeikh Ahmad. Turut hadir adalah Timbalan   Setiausaha Agung IKRAM, Haji Mohammad Yaakub Idris serta dua orang Ahli Lembaga   Pemegang Amanah Aqsa Syarif, Dr Mohd Tahir Abdul Rahman dan Prof Madya Dr   Hafidzi Mohd Noor.

Dr Parid dalam ucapannya mengucapkan terima kasih kepada Aqsa Syarif yang telah   berusaha keras melaksanakan pelbagai projek untuk membantu rakyat Palestin serta   pihak ISJ sebagai rakan usaha dalam projek kilang roti ini.

“Insya-Allah, apabila kilang roti mula beroperasi dalam bulan Mac nanti, produk roti yang   dihasilkan akan diagih-agihkan berdasarkan kemampuan penduduk; bagi golongan fakir,   ia akan diberi secara percuma, bagi orang-orang miskin, ia dijual dengan harga kos,   manakala bagi mereka yang berkemampuan, ia akan dijual mengikut harga pasaran,”   kata Dr Parid.

Bagi Dr Hafidzi, usaha mendirikan kilang roti ini bukan sekadar membekalkan makanan   kepada penduduk Palestin, tetapi juga membekalkan semangat dan kekuatan kepada   perjuangan mereka untuk membebaskan masjid al-Aqsa dan bumi anbia itu.

Sementara itu, Ir Abdalrahim melahirkan rasa syukur dan gembira dengan usaha-usaha   yang dilakukan oleh ikhwah di Malaysia termasuk lawatan Viva Palestina Oktober lepas   dan projek ternakan lembu Aqsa Syarif.

“Alhamdulillah, projek ternakan lembu tajaan Aqsa Syarif merupakan antara yang terbaik   dan tersubur di Gaza sekarang,” katanya.

Beliau mendoakan segala kebajikan yang dijalankan ini menjadi hasanah di dunia dan   akhirat.

Majlis diakhiri dengan penyerahan satu replika cek bernilai RM 250,000 oleh Ustaz   Hasanuddin kepada Ir Abdalrahim sebagai simbolik penyaluran sebahagian daripada   kos pembangunan kilang roti tersebut.


Banjir Kilat Di Baling: Penduduk Terus Merana?

Tragedi banjir kilat di sekitar Mukim Baling, Kedah pada 4 Julai lalu telah meninggalkan trauma mendalam kepada penduduk kampung.

Banjir yang telah meragut nyawa tiga orang dan menjejaskan 12 buah kampung melibatkan lebih daripada 800 buah rumah terutama di Kampung Iboi dan sekitar Kupang. Sebanyak 15 kediaman musnah dan 18 lagi mengalamai kerosakan teruk akibat aliran puing.

Sehingga kini, penduduk Baling yang terlibat masih lagi dihantui kejadian ini  apabila banjir melanda sekali lagi pada 2 Ogos yang lalu kesan daripada hujan lebat yang berterusan selama dua jam.

Kejadian banjir ini dijangka akan berlaku berulang lagi kerana terdapat banyak runtuhan berskala besar di sekitar lereng bukit menuju Gunung Inas.

Pihak berkuasa memberikan pelbagai respons, namun masyarakat masih dibiarkan terpinga-pinga terhadap fakta punca sebenar bencana ini.

Sehingga kini tidak ada pihak yang tampil mahu mengambil tanggungjawab terhadap bencana yang berlaku. Ketidakseragaman kenyataan daripada pihak berkuasa menambah lagi keruh keadaan.

Laporan Kajian Bencana Geologi Banjir Puing 2022 di Sungai Kupang, Baling, yang dikeluarkan oleh Kementerian Tenaga dan Sumber Asli (KeTSA) menyimpulkan bahawa kejadian banjir berpunca oleh fenomena proses geologi berangkai iaitu kejadian tanah runtuh serentak secara meluas, hujan lebat yang melampau, aliran dan banjir puing serta banjir lumpur.

Namun, laporan ini masih tidak menghuraikan tentang bagaimana fenomena geologi berangkai ini terbentuk sehingga mengakibatkan impak banjir yang begitu dahsyat.

Adakah ia kuasa alam semata-mata atau angkara campur tangan manusia juga? Isu penukaran guna tanah kepada hutan ladang juga tidak dikaitkan.

Jabatan Alam Sekitar (JAS) telah mendedahkan adanya pencabulan prosedur Penilaian Impak Terhadap Alam Sekeliling (Environmental Impact Assessment/ EIA) berkenaan guna tanah dari tanaman getah kepada durian di Gunung Inas.

Impak penanaman durian adalah berbeza dengan spesis ladang pokok hutan. Tambahan pula, durian Musang King tidak termasuk dalam senarai pokok ladang hutan yang diluluskan Jabatan Perhutanan Kedah.

Jelas ini melibatkan pelanggaran peraturan dan undang-undang. Nampaknya undang-undang seperti tidak dipedulikan apabila berlaku pertembungan dengan sesuatu yang ada nilai komersial atau membawa keuntungan besar.

Menurut pakar pengurusan lembangan sungai, Ir Mazura Nor Zulkifli berkata, terdapat lima faktor terjadinya kepala air.

Faktor-faktor tersebut ialah jumlah hujan yang tinggi, kebiasaannya melebihi jumlah purata tahunan, kegagalan geologi tanah yang mengakibatkan tanah runtuh, kadar air sungai meningkat secara mendadak, aliran sungai yang deras dan kawasan cerun tinggi.

“Jumlah hujan yang tinggi, kebiasaannya melebihi jumlah purata tahunan adalah pencetus utama kejadian tanah runtuh, berikutan kegagalan geologi tanah,” jelasnya.

Tambahnya, keadaan ini membentuk ‘empangan sementara’ hasil daripada longgokan tanah dan puing-puing dan ia akan mengalami tekanan yang tinggi, berikutan aliran sungai yang deras dan himpunan kayu kayan di belakangnya empangan.

“Ini menyebabkan ‘empangan sementara’ ini pecah. Akibatnya berlakulah fenomena kepala air, antara contoh, kejadian di Gunung Jerai, Yan Kedah,” ujarnya.

Katanya lagi, kepala air akan membawa aliran puing bercampur dengan air mengakibatkan banjir lumpur melanda kawasan hilir sungai.

Antara contohnya ialah kejadian yang berlaku di lima kawasan di Titi Hayun, Batu Hampar, Seri Perigi, Gurun dan Tupah di Gunung Jerai, Yan Kedah.

Hakikatnya, kejadian banjir kilat di Baling bukanlah perkara baharu. Banjir tersebut didakwa kerap melanda sejak 2018 apabila berlaku penerokaan hutan di Gunung Inas.

Menurut Sinar Harian, gesaan untuk pihak kerajaan menilai semula projek pembangunan hutan di Hutan Simpan Gunung Inas, Hutan Simpan Gunung Bongsu dan Hutan Simpan Rimba Teloi telah dibuat sejak tahun 2018.

Penduduk kampung telah membuat bantahan terhadap projek penanaman durian Musang King di Gunung Inas kerana ia telah memberi kesan yang buruk kepada penduduk.

Susulan banjir lumpur yang melanda pada 27 November 2018, penduduk kampung bersama Pertubuhan Pelindung Khazanah Alam Malaysia (PEKA) Cawangan Kedah telah membuat bantahan dan membuat laporan rasmi kepada Jabatan Alam Sekitar.

Namun sehingga kini, penduduk tetap menghadapi ancaman keselamatan, kesihatan, keselesaan hidup, bahkan terjejas punca pendapatan.

Tentunya apabila melibatkan gangguan alam, kehidupan flora dan fauna di Hutan Simpan Gunung Inas dan sekitarnya turut terpaut sekali.

Banjir kilat yang membawa lumpur kerap terjadi ekoran daripada kerja-kerja penarahan bukit dan penebangan pokok membawa hakisan pasir dan lumpur setiap kali berlaku hujan lebat.

Ini mengakibatkan kerosakan pada tanaman komoditi seperti getah dan kelapa sawit, dusun buah-buahan musnah dan sungai pula menjadi semakin cetek akibat kesan lumpur yang menebal.

Pencemaran air turut terjadi akibat pembajaan dan racun serangga serta rumpai daripada durian yang ditanam.

Ini menimbulkan isu keselamatan dan kesihatan kerana sebahagian penduduk mendapatkan air bukit sebagai sumber kegunaan harian disebabkan belum mendapat air terawat daripada Syarikat Air Darul Aman (SADA).

Sudah tentu apabila alam sekitar ternoda, kawasan tarikan pelancong seperti Lata Cetek akan terkesan keindahan alam semula jadinya. Ini turut mengganggu sumber pendapatan sampingan penduduk.

Jelas sekali, projek penanaman durian Musang King bukan sahaja telah merosakkan keindahan Hutan Gunung Inas, tapi dengan parahnya telah menganggu kualiti kehidupan penduduk sekitar sekali gus menjejaskan kitaran ekosistem sekitarnya.

Bencana banjir kilat di Baling yang telah mengakibatkan kehilangan harta dan nyawa boleh dielakkan sekiranya tindakan awal yang berkesan diambil.

Tidak patut lagi kejadian seumpama ini berulang lagi di tempat lain ekoran pengabaian tanggungjawab dan kelonggaran penguatkuasaan undang-undang.

Pembangunan tidak seharusnya dihalang, tetapi jangan sampai ia menjejaskan alam hingga menjadi rosak dan sukar dipulihkan.

Pembangunan tanpa pelestarian tidak wajar berlaku. Oleh itu, kawalan pihak berwajib untuk memulihara keadaan serta mengatasi sebarang pencemaran dan kerosakan akibat pembangunan harus diperketatkan.

Sebarang projek pembangunan perlu turut disertai pelan pemuliharaan demi menjaga kualiti kehidupan dan mengekalkan kelestarian alam.

Jangan sampai apa-apa kerosakan yang terjadi tidak diendahkan kerana ia akan hanya menjadi isu yang semakin besar sehingga tidak terkawal dan sukar dipulihkan.

Kini mangsa-mangsa banjir kilat Baling yang terkesan ibarat menyandang lemang hangat orang. Orang lain yang mengutip hasil, orang lain pula yang menanggung akibatnya.

Sampai bila mereka ini perlu dimangsakan? Berapa ramai lagi yang akan menjadi korban? Tepuk dada tanya pihak berkuasa.

Basmin Maarof
Pegawai Jabatan Komunikasi Strategik dan Multimedia
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Program kutip puntung rokok bermula

Program yang bermula 13 April lalu boleh dilaksanakan di mana-mana sahaja dan pada bila-bila masa sehingga 20 Mei depan.

Peserta hanya perlu kutip puntung rokok di kawasan peserta sebanyak-banyaknya, kemudian mengepos semula kepada pihak penganjur sebelum tarikh tutup untuk proses timbangan dan penentuan pemenang.

Menariknya program ini, sekiranya jumlah berat kutipan semua peserta di seluruh Malaysia mencecah 50 kilogram ke atas, ia bakal melakar sejarah dengan rekod pengiktirafan ‘The Malaysia Book of Record’ untuk kutipan puntung rokok terberat. Hadiah berupa wang tunai turut disediakan untuk para pemenang.

Mereka yang berminat untuk menyertai program ini, bolehlah mendaftar di pautan https://tinyurl.com/RegisterNVP2021. Sebarang persoalan boleh dikemukakan di https://tinyurl.com/EnquiriesNVP2021 atau untuk info lanjut, klik https://t.me/InfoNVP2021.

Program ploging ini merupakan anjuran Persatuan Kesihatan IKRAM Malaysia Negeri Johor (IKRAM Health Johor) dan Johor Bebas Asap Rokok (JBAR).

Ia turut mendapat kerjasama Jabatan Kesihatan Negeri Johor (JKNJ), Pertubuhan IKRAM Malaysia (IKRAM) Negeri Johor, Perak Bebas Asap Rokok (PERBAR), Selangor Bebas Asap Rokok (SELBAR) dan IKRAM Muda Johor.

Program ‘National Virtual Plogging 2021’ bertujuan memberi kesedaran kepada masyarakat tentang pentingnya usaha untuk mewujudkan suasana bebas rokok dan menggalakkan amalan gaya hidup sihat melalui gabungan senaman joging, penjagaan kebersihan persekitaran fokus kepada puntung rokok dan gaya hidup bebas rokok.

Program ini juga diharap dapat mewujudkan kesedaran kepada perokok untuk lebih bertanggungjawab terhadap puntung rokok yang telah dibuang yang seterusnya boleh mencemarkan alam sekitar, sekali gus memberi dorongan kepada perokok untuk berhenti merokok sempena Ramadan.


Pacuan Akhir Ramadan: Jadilah Umat Terbaik (Siri 1)

Bulan Ramadan adalah khusus dan berbeza daripada bulan-bulan yang lain. Bulan yang paling istimewa daripada semua bulan yang ada. Begitu juga seperti hari Jumaat, hari yang istimewa sepanjang minggu itu daripada hari-hari yang lain. Itulah kedudukan yang Allah hadirkan untuk hamba-Nya.

Kerana dalam bulan Ramadan adanya lailatulqadar pada 10 hari terakhir umat Islam digalakkan beriktikaf di masjid. Dan di saat akhir ini, ketika iktikaf, seseorang itu perlu pacuan akhir dengan mendekatkan diri kepada Allah SWT.

Ramadan adalah satu bulan yang secara umumnya dikhususkan untuk umat Islam mengasuh diri, mendisplinkan diri dengan yang dikehendaki oleh Islam seperti sifat sabar, sifat amanah, hidup dengan peraturan, yang mana semua itu diri sendiri yang tahu. Seseorang itu boleh saja menyorok untuk makan atau minum di belakang orang, tetapi Allah SWT tahu apa yang dilakukannya.

Saidina Umar RA, sahabat Nabi SAW sering berdoa meminta pada Allah SWT agar apa yang tersembunyi itu lebih baik daripada orang nampak tentang dirinya, dan itulah sebagai umat Islam perlukan.

Namun manusia kini, kebanyakannya depan lain, belakang lain. Depan indah-indah, tetapi belakang, amat teruk. Berbeza dengan Saidina Umar RA yang meminta agar yang belakang lebih cantik daripada yang depan. Inilah sifat sodiq, daripada sudut iman.

Apa yang kita mahukan dengan bulan Ramadan ini?

Tarbiah supaya diri menjadi manusia sebagaimana yang Allah SWT nak. Sebab itu ketika di Mesir dulu, kami dikumandangkan dengan seruan;

Jadikan diri kamu itu orang yang dibentuk sebagaimana Allah SWT kehendaki. Bukan golongan yang semasa Ramadan sahaja aktif, selain daripada bulan Ramadan diri mereka jadi seperti biasa.

Semua kita tahu kedudukan, keistimewaan bulan Ramadan ini. Jadi sesiapa yang berpuasa di dalamnya didorong oleh iman, didorong kehendak memperolehi keredaan Allah SWT, Allah SWT akan ampunkan dosa-dosanya yang terdahulu.

Umat Islam perlu ingat, ini adalah satu daripada amal soleh, rukun Islam yang ketiga. Ia amat penting kepada diri kita kerana semua amal soleh ini akan membasmi dosa, mengangkatkan darjat dan itulah yang akan menggilap iman yang ada pada diri kita.

Mengikut pandangan ulama, iman itu boleh naik dan boleh turun. Dan sebab itu ulama menyebutkan: “Pasang surut sejarah umat Islam ini, berdasarkan kepada pasang surut imannya.”

Jika imannya meningkat, maka sejarahnya akan meningkat. Jika imannya menurun, maka sejarahnya juga akan menurun. Sebab itu betapa penting sebagai umat Islam perlu memiliki iman yang kuat, keyakinan yang mantap.

Sebagaimana iman juga mempunyai tahap, iman yang tertinggi seperti iman Abu Bakar as-Siddiq RA. Iman itu adalah keyakinan. Dan yakin itu terbahagi kepada tiga iaitu;

Iman Abu Bakar RA itu haqqul yaqiin iaitu keyakinan yang sebenarnya dalam semua keadaan. Namun, seperti seseorang itu kini hanya meyakini apabila ada ilmu tentang itu ‘ilmul yaqiin dan apabila seseorang itu nampak barulah dirinya nak percaya dan itulah ‘ainul yaqiin.

Tidak seperti Saidina Abu Bakar RA, segalanya sudah tegap dan mantap dalam jiwanya. Sebab itu apabila ada yang bertanyakan tentang Israk Mikraj, beliau akan menjawab: “Lebih daripada itu aku percaya.” Sebab apa demikian? Kerana conceptual ability diri beliau terlalu besar jika dibandingkan dengan orang lain.

Bulan Ramadan adalah bulan yang istimewa, pelbagai yang Allah kurniakan kepada hamba-Nya, membuka peluang kepada hamba-Nya dapat bonus, dan yang paling utamanya itulah kehendak Allah SWT itu sendiri.

Kerana umat Islam itu mendisplinkan diri dengan amal soleh. Puasa pula, Allah SWT yang tahu hakikatnya. Hamba-Nya itu buat betul-betul atau tidak. Jadi sebab itu, Allah katakan “Puasa itu untuk-Ku dan Aku akan beri balasannya.”

Dan itu belum lagi mengenai lailatulqadar. Sebagai umat Islam, kita perlu rebut peluang yang diberikan Allah SWT itu. Tetapi ini semuanya adalah sebahagian daripada proses tarbiah diri kita. Dan kepada yang tahu dan menikmatinya, tentu inginkan sepanjang hidup ini adalah Ramadan, sepanjang tahun adalah bulan Ramadan.

Ini adalah bulan latihan bagi umat-Nya. Allah SWT ingin melihat komitmen, penghayatannya berlangsung terus sepanjang tahun dan sepanjang hidupnya.

Umat Islam perlu menjadikan bulan Ramadan ini sebagai bulan memperbaiki diri supaya lahir usaha-usaha tarbiah dan peribadi yang kuat sebagaimana sabda Nabi SAW;

…الْمُؤْمِنُ الْقَوِيُّ خَيْرٌ وَأَحَبُّ إِلى اللهِ مِنَ الْمُؤْمِنِ الضَّعِيفِ

“Mukmin yang kuat lebih baik dan lebih dicintai Allah SWT daripada mukmin yang lemah…” (HR Muslim)

Apakah kehendak Allah SWT melahirkan mukmin yang kuat itu berhenti setakat itu sahaja?

Umat Islam perlu kuat, dan kuat itu perlu ada impaknya kepada kehidupan, ada impaknya kepada masyarakat, ada impaknya kepada persekitaran, ada impaknya kepada dunia.

Oleh sebab itu, kedudukan kita sebagaimana firman Allah dalam surah Ali Imran ayat 110:

…كُنتُمْ خَيْرَ أُمَّةٍ أُخْرِجَتْ لِلنَّاسِ تَأْمُرُونَ بِالْمَعْرُوفِ وَتَنْهَوْنَ عَنِ الْمُنكَرِ وَتُؤْمِنُونَ بِاللَّهِ

“Kamu adalah umat yang terbaik yang dilahirkan untuk manusia, menyuruh kepada yang ma’ruf, dan mencegah dari yang munkar, dan beriman kepada Allah…”

Umat yang terbaik di sini adalah umat yang memimpin dunia, ia memimpin masyarakatnya, ia memimpin negaranya. Sebab itu umat Islam perlu usahakan supaya negara kita dipimpin oleh seorang Muslim yang soleh.

Sebagaimana peranan yang dituntut dalam siasah syar’iyyah, iaitu umat Islam perlu memilih:

Iaitu umat yang telah terasuh, yang telah menjadi baik kerana segala ini lahir daripada satu proses. Sebagai contoh, terdapat dua golongan iaitu ahl al-hall wal aqd, ahli syura iaitu golongan yang boleh merungkai atau merumuskan yang mana ia boleh menganalisis dan membuat kesimpulan.

Tetapi untuk memilih kepimpinan ia mestilah ditentukan oleh golongan ahl al-ikhtiar iaitu golongan yang boleh menentukan yang terbaik dalam kalangan yang baik.

Di sini dapat kita saksikan perbezaan Islam dengan demokrasi. Demokrasi itu pukul rata saja. Yang tahu atau tidak mengenai politik, yang berpengalaman atau tidak berpengalaman, ditempatkan sama sahaja. Dan itulah disebut sebagai kuasa undi.

Namun, Islam tidak sedemikian kerana pemimpin yang sebenar itu adalah akan ditentukan oleh ahl al-ikhtiar yang dapat menentukan yang terbaik dalam kalangan yang baik.

Kita telusuri sejarah Islam, bagaimana kenaikan Saidina Abu Bakar RA sebagai khalifah, beliau adalah yang terbaik dalam kalangan umat waktu itu. Setelah Nabi SAW wafat, ramai yang murtad, hinggakan ada yang mendakwa menjadi Nabi dan ramai yang tidak mahu membayar zakat.

Jadi dalam berdepan situasi dan krisis itu, pendirian para sahabat ditangguhkan (perang) selain Abu Bakar RA: “Sehingga kita menguatkan diri kita barulah kita berdepan dengan mereka.” Lantas Saidina Abu Bakar RA menjawab; “Tidak, antara mereka dan kami adalah perang.”

Hinggakan Saidina Umar RA berkata: “Kenapa kerasa sangat ni?” dan dijawab Abu Bakar:

اجبار في الجاهلية جبان في الاسلام؟

“Engkau yang samseng di zaman jahiliah dulu, tapi zaman Islam pengecut?”

Hinggalah akhirnya, debat punya debat ketika dalam syura, Saidina Umar RA mengatakan: “Kami dapat melihat kebenaran itu mengalir di atas lidah Abu Bakar.”

Sebelum kewafatan Nabi SAW, baginda telah menetapkan tentera Usamah RA mendepani tentera Rom, termasuklah sahabat-sahabat yang besar itu seperti Abu Bakar RA, Umar al-Khattab RA dan lain-lainnya sebagai tentera.

Jadi mereka nasihatkan Abu Bakar RA ketika dalam keadaan gawat itu, dengan ramai yang membuat masalah sekarang ini, tentera Usamah RA itu perlu reserved untuk mendepani keadaan.

“Aku tidak akan menggulung tauliah (izin) yang diberi oleh Rasulullah SAW. Arahkan mereka bergerak. Rasulullah sudah keluarkan arahan, dan kita perlu laksanakan,” demikian jawab Abu Bakar.

Walaupun kemungkinan musuh akan menyerang Mekah, Madinah dan ia berlaku. Ketika musuh menyerang Mekah dan Madinah, Abu Bakar RA teguh dengan sahabat-sahabat yang lain sehingga dapat menewaskan musuh yang datang.

Tentera Usamah RA terus melanjutkan misinya dan berjaya meletakkan tentera Empayar Rom menjauhkan diri daripada tentera Islam. Mereka (Rom) tidak berani. Justeru perang psikologi (psywar) itu penting.

Golongan Arab di sekeliling melihat pertarungan antara Abu Bakar RA iaitu pemimpin umat dengan golongan murtad, golongan yang mendakwa menjadi Nabi dan golongan yang tidak membayar zakat. Mereka mengatakan: “Islam ini masih kuat”, hinggakan ramai yang kembali semula kepada Islam.

Akhirnya, kemelut tersebut dapat diatasi dan ia adalah kesan daripada tarbiah Rasulullah SAW kepada sahabat. Nabi SAW sebelum wafat telah meninggalkan Ansar dan Muhajirin untuk membangunkan sebuah negara pada masa depan, mempertahankan Islam sebagaimana yang sepatutnya.

Kita perlu melahirkan umat Ansar dan Muhajirin yang memiliki penglihatan yang jelas tentang Islam itu sendiri di samping iman yang teguh, peribadi yang utuh.

Dengan wujudnya golongan ini, kemelut tersebut dapat diatasi. Sekiranya Nabi SAW tidak meninggalkan golongan ini, umat waktu itu berdepan dengan taufan badai dan tentunya peristiwa tersebut akan lenyap dalam sejarah Islam.

Sumber: Taujihat Presiden IKRAM, Dr Hj Mohd Parid Sheikh Ahmad sempena Perhimpunan Ramadan IKRAM Kuala Lumpur (PERAWI 2019) pada 25 Mei 2019.

Pacuan Akhir Ramadan: Jadilah Umat Terbaik (Siri 2)

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Perarakan Bendera Israel: Seruan Kibar Bendera Palestin

Perarakan bendera provokatif sedang dipersiapkan oleh kerajaan Israel untuk para pendatang Yahudi di tengah-tengah Baitulmaqdis yang diduduki, yang akan berlangsung pada Khamis, 18 Mei.

Ini menggambarkan pusingan baharu meningkatnya pertembungan dengan rakyat Palestin, di tengah-tengah gesaan untuk menaikkan bendera Palestin di semua dataran tanah air yang diduduki sebagai tindak balas.

Dalam pada itu, para pelampau merancang untuk menyerang Pintu Gerbang Damsyik dan Masjid al-Aqsa melalui serbuan beramai-ramai, melakukan sujud, solat Talmud dan menari dengan bendera.

Pasukan keselamatan Israel meningkatkan tahap keselamatan dan kewaspadaan ketenteraan untuk memastikan laluan mereka dengan jangkaan penyertaan berpuluh-puluh ribu pelampau.

Ini termasuklah anggota dan menteri Knesset, seperti Menteri Keselamatan Negara yang dipanggil pelampau Itamar Ben Gvir, Menteri Kewangan Bezalel Smotrich dan Menteri Baitulmaqdis Meir Porush.

Perdana Menteri Israel, Benjamin Netanyahu mengesahkan bahawa perarakan itu akan dianjurkan tepat pada masanya dan tidak akan berundur daripadanya.

Malah, beliau mengancam rakyat Palestin untuk menumpahkan darah mereka seperti yang dikatakannya apabila mereka melakukan apa-apa yang mengganggu perancangan ini.

Seruan telah dilancarkan untuk menaikkan bendera Palestin di lapangan semua dataran dan secara elektronik, sebagai tindak balas kepada perarakan bendera Israel di Baitulmaqdis yang diduduki.

Manakala pergerakan pemuda di Baitulmaqdis mengisytiharkan hari Khamis dan Jumaat ini sebagai hari untuk bendera Palestin.

Pergerakan itu menyeru rakyat Palestin di setiap wilayah untuk menaikkan bendera Palestin pada sempadan yang boleh dicapai, memandangkan ini adalah kesinambungan pertempuran yang dilakukan dalam penentangan di Gaza.

Pergerakan itu menegaskan bahawa Baitulmaqdis adalah kota Islam dan Arab, dan tidak akan berada di bawah kedaulatan mereka yang menjajah.

Oleh itu, ia menekankan perlunya mobilisasi dan usaha untuk menghadapi penyerbuan Masjid al-Aqsa yang diberkati dan  menghadapi perarakan bendera Israel di Pintu Gerbang Damsyik.

Dalam perkembangan berkaitan, ketua Gerakan Jihad Islam, Daoud Shehab mengesahkan bahawa rakyat Palestin akan berarak dan menaikkan bendera Palestin bagi menunjukkan bahawa terdapat program nasional untuk menghadapi perarakan bendera Israel yang dijadualkan pada Khamis.

“Perarakan ini adalah percubaan Israel yang gagal, kerana penjajahan dan penerokanya tidak akan mencapai matlamatnya,” ujar Shehab.

Dalam pada itu, Hamas mengutuk perarakan bendera Israel, memandangkan apa yang disebut perarakan bendera Zionis adalah salah satu alat perang agama yang dilancarkan oleh entiti Zionis terhadap identiti al-Aqsa.

Di samping itu, pergerakan itu menekankan bahawa perarakan provokatif dan semua dasar Yahudi di kota Baitulmaqdis tidak akan mengubah realiti Palestin dan identiti Arab bandar itu, dan bahawa peneroka Zionis adalah mereka yang tidak mempunyai tempat di dalamnya.

Hamas menegaskan bahawa rakyat Palestin akan meneruskan perjuangan sah mereka dalam mempertahankan identiti Baitulmaqdis dan al-Aqsa, menunjukkan bahawa pertempuran terhadap kesucian Islam dan Kristian terbuka luas.

Jurucakap Hamas untuk kota Baitulmaqdis, Muhammad Hamadeh menegaskan bahawa rakyat Palestin dan penentangan mereka tidak akan membenarkan sebarang serangan ke atas Masjid al-Aqsa, dan ini adalah pendirian tegas yang tidak akan berubah.

Hamadeh menyeru rakyat Palestin di wilayah yang diduduki dan setiap orang yang boleh sampai ke al-Aqsa untuk menggerakkan kempen kibar bendera Palestin demi Baitulmaqdis dan Masjid al-Aqsa.

Mereka juga diseru untuk melakukan iktikaf dan ribat di datarannya untuk menggagalkan rancangan penjajah Israel dan perarakan bendera Israel yang dijangka disertai ribuan pendatang Yahudi.

Beliau menjelaskan bahawa pihak penjajah terus berusaha untuk melaksanakan rancangan tersembunyinya terhadap Baitulmaqdis dan Masjid al-Aqsa dengan menyatakan bahawa kedudukan rakyat Palestin dan penentangan mereka tetap teguh, iaitu al-Aqsa adalah kawasan yang dipelihara.

Beliau menganggap pihak aparteid Israel bertanggungjawab sepenuhnya untuk membenarkan penerokanya meneruskan perarakan dan menunjukkan bahawa seluruh Palestin adalah arena tindak balas terhadap jenayah serta serangan penjajah itu terhadap Masjid al-Aqsa.

Dalam pada itu, Kumpulan Kuil sedang bersiap untuk melakukan serbuan terbesar di Masjid al-Aqsa dan melancarkan perarakan bendera, pada ulang tahun yang mereka panggil Penyatuan Baitulmaqdis (pendudukan Baitulmaqdis) pada Khamis.

“Tidak perlu membuat sebarang perubahan dalam perjalanan perarakan bendera, kerana Baitulmaqdis adalah ibu negara kita,” kata Menteri Luar Israel, Eli Cohen pada Ahad lalu.

Sementara itu, media Israel melaporkan bahawa perarakan bendera Israel tahun ini akan diadakan seperti yang dirancang, dan akan bermula dari kejiranan Bab al-Amoud ke kejiranan Moghrabi di Baitulmaqdis yang dijajah.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Berhikmah Dalam Menasihati Yang Menyentuh Hati

Hidup ini biar selalu saling berpesan-pesan, biar selalu mendengar kata-kata nasihat, baik daripada orang ramai atau rakan taulan agar iman yang selalu turun naik ini kekal istiqamah dalam kebaikan.

Apa yang paling penting dalam usaha memberikan buah-buah nasihat kepada manusia ialah gaya dan teknik yang diguna pakai bagi memilih inisiatif yang tepat supaya nasihat yang ingin disampaikan itu tadi meresap jauh ke dalam hati yang mendengar.

Barangkali kita pernah terlajak meluncurkan kata-kata yang tidak elok dan menyebabkan orang ramai seolah-olah kurang senang dalam menerima. Sunnah bukan mengajar lisan mengungkapkan apa saja perkataan tanpa berlapik, tetapi ada cara dan mesejnya.

Dalam kitab al-Musannaf, Imam Abdurrazaq menuturkan kisah seorang lelaki yang dicaci kerana berbuat dosa. Lalu, Abu al-Darda’ lantas menegur perbuatan mereka.

Daripada Abi Qilabah bahawa Abu al-Darda’ melintasi seorang lelaki yang telah berbuat dosa menyebabkan mereka mencacinya. Abu Al-Darda’ berkata, “Pada pandangan kamu, jika kamu menemuinya (sedang lemas) dalam sumur, bukankah kamu akan berusaha untuk mengeluarkannya?”

Mereka menjawab: “Ya.” Abu al-Darda’ berkata, “Oleh itu, janganlah kamu mencaci saudara kamu. Pujilah Allah yang telah mengampunkan kamu.” Mereka bertanya, “Apakah kamu tidak membencinya?” Jawab Abu al-Darda’: “Aku hanya membenci perbuatannya. Apabila dia meninggalkannya, maka dia adalah saudaraku.”

Melalui pernyataan hadis ini, dapat dibuktikan bahawa mencaci orang yang sedang hanyut dalam kemungkaran bukanlah kaedah tepat dalam mendakwahinya. Orang ramai yang ada pada ketika itu tidak berhikmah dalam menasihati si pelaku dosa malahan mencacinya.

Sebagaimana Abu al-Darda’ sendiri menegur secara hikmah dan menunjukkan cara yang bersesuaian, maka sikap inilah yang harus ditonjolkan oleh seluruh umat Islam baik di media sosial ataupun di luar sana.

Pembela risalah Nabi SAW tidak akan terikut-ikut perangai pembenci sunnah, sabar memimpin kekhilafan orang lain saat dosa sendiri tidak pasti akan diampuni Tuhan.

Berhikmah dalam menyampaikan kebenaran dan mencegah kemungkaran adalah kewajipan kita sebagai seorang Muslim tidak kira apa pun kedudukan dan pangkat.

Bukankah dalam al-Quran sendiri Allah Taala telah merakamkannya melalui Surah al-Asr yakni:

“Demi masa. Sesungguhnya manusia itu benar-benar berada dalam kerugian, kecuali orang-orang yang beriman dan beramal soleh dan mereka pula berpesan-pesan dengan kebenaran serta berpesan-pesan dengan kesabaran.” [Surah Al-Asr:1-3]

Allah Taala telah bersumpah dalam surah ini terhadap masa dan menyebutkan secara terang dan jelas betapa manusia akan sentiasa dalam kerugian kecuali orang yang beriman, kemudian beramal soleh dan mereka ini tidak luput mengerjakan dua pekerjaan yang mulia:

Pertama, saling mengingatkan dalam soal kebenaran.

Kedua, saling mengingatkan dengan penuh kesabaran.

Nasihat yang menghidupkan jiwa ialah nasihat yang disertai dengan kebenaran tanpa kebatilan.

Bertambah subur dakwah islamiah apabila ia turut diterapkan dengan nilai-nilai kesabaran. Kalaupun diasak oleh emosional, namun biarlah dipandu dengan sikap rasional.

Semoga kita dapat menghayati kisah yang dinukilkan itu tadi dalam meniti kehidupan yang penuh dengan cabaran perasaan. Semoga lisan dan akal dipandu mengikut wahyu serta adab untuk diamalkan pada akhir zaman.

Daripada Abu Ruqayyah Tamim bin Aus ad-Daari RA, dia berkata bahawa Nabi SAW bersabda, “Agama adalah nasihat.” Kami bertanya, “Untuk siapa?” Baginda menjawab, “Bagi Allah, bagi kitab-Nya, bagi rasul-Nya, bagi pemimpin-pemimpin kaum Muslimin, serta bagi umat Islam umumnya.” [Sahih Muslim, No. 55]

Syuhara Suriati adalah seorang penulis antologi, anekdot, artikel, puisi, majalah dan resensi buku.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Gangguan Seksual: Maksud, Cabaran dan Peranan Kita

Isu gangguan seksual bukanlah isu baharu di Malaysia, malah semakin membimbangkan. Sebanyak 11,914 kes gangguan seksual telah direkodkan oleh Polis Diraja Malaysia (PDRM) sejak 2018 hingga Ogos 2021.

Ini menunjukkan lebih 3,000 kes direkodkan setiap tahun. Dalam persekitaran norma baharu pun, jumlah kes tidak menunjukkan penurunan.

Ketika negara bergelut dengan penularan pandemik Covid-19 pada awal tahun 2020 sehingga terpaksa mengisytiharkan Perintah Kawalan Pergerakan (PKP) bermula 18 Mac hingga 2 Mei 2020, dan diikuti PKP Bersyarat pada 4 Mei hingga 9 Jun 2020, kes gangguan seksual yang direkodkan masih tinggi iaitu 3,176 kes.

Ia mencerminkan bahawa kes gangguan seksual boleh berlaku di mana-mana, pada bila-bila masa dan dalam apa jua keadaan.

Penulisan ini bertujuan meninjau peranan yang boleh dimainkan oleh pelbagai pihak dalam usaha membantu mereka yang mengalami gangguan seksual dan intervensi-intervensi awal yang boleh diambil untuk mencegah berlakunya gangguan seksual.

Gangguan seksual ialah perlakuan yang kurang disenangi melalui lisan, isyarat, sentuhan, psikologi dan visual yang berunsurkan seks yang biasanya dilakukan berulang-ulang.

Definisi ini menunjukkan bahawa gangguan seksual boleh mengambil pelbagai bentuk dari sentuhan secara paksa atau renungan secara tersembunyi pada bahagian sulit; menghantar audio, gambar atau video lucah; ungkapan berbaur seksual hingga mengekori secara terang atau sembunyi.

Dahulu, gangguan seksual sering berlaku secara bersemuka tetapi dengan kepesatan penggunaan media massa, ia kini telah menular ke alam maya.

Kaum wanita lebih kerap menjadi mangsa tetapi kaum lelaki tidak terkecuali. Kajian yang dijalankan oleh PDRM dari tahun 2013 hingga 2017 mendapati 21 peratus daripada keseluruhan kes gangguan seksual yang dilaporkan dialami oleh kaum lelaki.  Namun yang agak menyedihkan, kanak-kanak juga tidak terlepas dari menjadi mangsa gangguan seksual.

Statistik PDRM menunjukkan dari 1076 kes penderaan kanak-kanak yang dilaporkan berlaku di Selangor sepanjang tempoh Januari hingga September tahun ini, 514 kes atau 48 peratus adalah berkaitan gangguan seksual.  Pemangsa tidak mengira umur, jantina, agama, bangsa dan status mangsa.

Gangguan seksual boleh dilakukan oleh lelaki terhadap lelaki, lelaki terhadap wanita, wanita terhadap lelaki atau wanita terhadap wanita.

Dalam satu kajian yang dijalankan pada tahun 2009 di Amerika terhadap lebih 700 pekerja mendapati kesemua 100 peratus mangsa wanita mengaku bahawa gangguan seksual tersebut dilakukan oleh pelaku lelaki, 59 peratus mangsa lelaki  gangguan  seksual  mengaku  diganggu oleh wanita dan selebihnya 41 peratus  mangsa  lelaki  pula mengaku diganggu oleh pelaku lelaki.

Kajian PDRM juga mendapati hampir 90 peratus pelaku atau pemangsa seksual adalah individu yang dikenali seperti keluarga, kenalan mahupun individu yang mempunyai kedudukan dalam masyarakat sementara 10 peratus lagi daripada individu tidak dikenali.

Apa yang menyedihkan, mangsa gangguan seksual boleh menderita daripada kesan fizikal dan mental yang teruk. Mangsa mengalami trauma, hidup dalam ketakutan, serangan panik dan gangguan tidur hingga menjejaskan rutin harian.

Dalam keadaan yang lebih kritikal, terdapat juga mangsa yang cenderung untuk membunuh diri. Ini secara tidak langsung menjejaskan produktiviti dan keberhasilan kerja seseorang individu.

Jumlah kes gangguan seksual yang kian meningkat dan berleluasa menjadikan segolongan manusia mula menormalisasikan perbuatan tidak bermoral ini. Normalisasi bermakna gangguan seksual diterima sebagai satu kebiasaan dalam masyarakat dan menjadi lumrah kehidupan.

Dalam persekitaran ini, adalah amat sukar untuk mangsa mendedahkan identiti pelaku gangguan seksual. Mangsa berasa takut membuat laporan polis sebab ada kemungkinan mereka pula yang akan dipersendakan dan dipersalahkan.

Pada pandangan mangsa, opsyen yang terbaik adalah berdiam diri. Tanpa disedari, sebenarnya golongan yang menormalisasikan gangguan seksual ini telah menyumbang kepada peningkatan kes gangguan seksual.

Masalah gangguan seksual perlu dipandang serius. Kita semua mempunyai peranan dalam usaha membantu para mangsa yang mengalami gangguan seksual dan intervensi-intervensi awal yang boleh diambil untuk mencegah berlakunya gangguan seksual.

Jika sahabat kita mengalami gangguan seksual, kita masih boleh mambantu walaupun kita bukan pakar psikologi. Wujudkan saluran komunikasi dua hala dengan sahabat tersebut. Tanamkan kesedaran bahawa dia tidak keseorangan dalam mengharungi cabaran ini.

Kita boleh membantu dengan memberi nasihat dan menaikkan semangat, kumpul bukti sebelum membuat laporan polis atau menemaninya semasa rawatan pemulihan.

Sebagai individu, kita juga boleh menawarkan diri sebagai sukarelawan badan bukan kerajaan atau NGO yang banyak terlibat dengan aktiviti-aktiviti pencegahan gangguan seksual.

Ibu bapa wajar memberi pendidikan seksual kepada anak-anak sejak kecil lagi. Anak-anak perlu diajar bahagian anggota badan yang tidak boleh disentuh oleh orang lain kecuali diri sendiri dan ibu bapa (semasa mereka masih kanak-kanak sahaja).

Mereka dididik agar dapat membezakan antara sentuhan selamat dan sentuhan tidak selamat. Wujudkan persekitaran yang mana anak-anak bebas bersuara dan berkongsi pengalaman harian mereka.

Dengan cara ini, ibu bapa dapat mengesan jika berlaku sesuatu yang mencurigakan atau perubahan pada perilaku anak-anak.

Ibu bapa juga perlu memantau penggunaan media massa oleh anak-anak. Luangkan masa bersama-sama anak-anak menggunakan media massa melihat program-program berbentuk informatif dan kekeluargaan.

Guna masa ini untuk berkongsi kebaikan dan keburukan media massa terutama dalam hal-hal berkaitan gangguan seksual.

Gangguan seksual jika berlaku dan dibiarkan secara berleluasa boleh menjejaskan produktiviti, meningkatkan beban kos dan mencemar imej organisasi berkenaan.

Oleh itu, pihak majikan perlu menyediakan persekitaran bekerja yang bebas diskriminasi dan gangguan kepada pekerja-pekerja mereka.

Pihak majikan juga perlu akur dengan Kod Amalan Pencegahan dan Pembasmian Gangguan Seksual Di Tempat Kerja yang telah memperkenalkan oleh Kementerian Sumber Manusia sebagai langkah mencegah, menangani dan membasmi masalah ini.

Negara kita amat bertuah mempunyai banyak NGO yang menghulurkan bantuan kepada mangsa gangguan seksual seperti Pertubuhan IKRAM Malaysia, All Women’s Action Society (AWAM), Women’s Centre for Change (WCC) dan banyak lagi.

NGO memainkan peranan penting membantu kempen advokasi menentang gangguan seksual yang boleh mempengaruhi kerajaan untuk menerima pakai reformasi dasar. Ia juga menjadi salah satu saluran yang boleh dihubungi jika mangsa gangguan seksual memerlukan bantuan.

Dalam masa yang sama, NGO meningkatkan kesedaran masyarakat berkaitan isu-isu gangguan seksual menerusi program webinar dan bual bicara yang dianjurkan.

Pada masa ini, Malaysia tiada undang-undang khusus bagi mengadili kes-kes gangguan seksual.

Oleh itu, rang undang-undang gangguan seksual yang lebih holistik wajar digubal dan dibentangkan di Parlimen. Ini merupakan satu intervensi yang dapat mencegah penularan gangguan seksual dan memberi keadilan kepada semua pihak.

Sebagai contoh, kerajaan Selangor telah menubuhkan Pusat Khidmat Krisis Sehenti yang memberi perkhidmatan menyeluruh kepada mangsa-mangsa penderaan, perkosaan dan juga keganasan rumah tangga.

Salah satu objektif pusat ini adalah memberikan maklumat dan kefahaman yang sahih mengenai isu-isu gangguan seksual di tempat kerja.

Oleh yang demikian, semua pihak perlu memandang serius isu gangguan seksual yang kian meningkat di negara ini. Impaknya bukan hanya kepada individu yang mengalaminya tetapi membabitkan masyarakat secara keseluruhan.

Penting bagi semua pihak untuk mengambil langkah proaktif mencegah gangguan seksual, saling bekerjasama memikirkan dan melaksanakan intervensi-intervensi awal untuk menghindari berlakunya gangguan seksual.

Dan dalam masa yang sama, semua pihak perlu turut menyediakan kepada mangsa pembelaan undang-undang yang lebih berkesan serta membantu mereka kembali ke dalam masyarakat.

Umi Sawiyah Ahamad
Peserta Pertandingan Penulisan
Kempen Gangguan Seksual Katakan Tidak
Wanita Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Misi bantuan Ramadan ke Somaliland

Misi tersebut bertujuan membantu penduduk Somali yang dilanda kemarau berpanjangan menyebabkan krisis kebuluran berterusan.

“Misi bantuan MyRamadan ke Somaliland ini merupakan bantuan kali kedua hasil sumbangan rakyat Malaysia,” kata Ketua Pegawai Eksekutif MyCARE, Hj Kamarul Zaman Shaharul Anwar.

Sehubungan dengan itu, Misi MyRamadan MyCARE ke Somaliland ini membawa bantuan jumlah keseluruhan RM200,000 terdiri daripada pek makanan, iftar dan sahur serta bekalan air bersih.

“Kemarau yang berpanjangan juga menyebabkan aktiviti pertanian dan penternakan lumpuh.”

Menurut beliau, bekalan makanan yang tidak mencukupi dan kenaikan harga barang telah menyebabkan rakyat Somalia mengharap ihsan bantuan kemanusiaan daripada NGO antarabangsa.

“Dua jenis bantuan utama akan diserahkan dalam misi tersebut iaitu pek makanan yang mengandungi beras, tepung, gula, tamar dan minyak untuk 2,000 keluarga bagi setiap kampung dengan setiap keluarga terdiri daripada enam hingga sembilan orang, juga bekalan air bersih serta pek berbuka dan sahur bersama penduduk di pedalaman Burao, Somaliland,” ujar Kamarul Zaman.

Misi Ramadan MyCARE dengan kerjasama iamFaithmen dan rakan media, Media Prima dan TV3 ini turut disertai penyanyi terkenal tanah air iaitu Faizal Tahir.

Sebelumnya, bantuan awal makanan telah diagihkan pada pertengahan April lalu dan diteruskan pada minggu kedua Ramadan melalui kerjasama NGO yang terlibat.

Dalam pada itu rakyat Malaysia boleh terus menyalurkan bantuan projek Ramadan MyCARE dengan menyalurkan sumbangan dalam talian https://mycareproject.org/myramadan


PKP: Mod ‘keras’ dilaksanakan

“Mulanya berlembut dan menasihati, selepas itu bertukar kepada tegas dan kini mod pihak polis adalah keras, jadi kita harap rakyat patuh (PKP),” katanya pada sidang media selepas Mesyuarat Jawatankuasa Khas Menteri-menteri Mengenai PKP hari ini.

Walaupun sebelumnya, terdapat penurunan jumlah penahanan individu dalam pemeriksaan dan sekatan jalan raya ujarnya, namun masih ramai yang berdegil dalam mematuhi PKP.

“Jika 3.6 peratus trend penurunan ini menunjukkan pematuhan rakyat kepada perintah, maka ia adalah satu perkara yang baik dan sebenarnya ditunggu-tunggu pihak kerajaan kerana rakyat telah pun sedar tentang tanggungjawab mereka untuk mematuhi setiap arahan yang dikeluarkan kerajaan.”

Menyentuh status pemeriksaan yang dikendalikan polis, 562 individu telah ditahan semalam berbanding 583 pada Selasa sekali gus menunjukkan terdapat penurunan dari segi tangkapan.

“Seramai 4,189 individu ditahan dengan 1,449 individu daripada mereka telah pun dituduh di mahkamah termasuk atas kesalahan mengganggu dan menghalang pihak berkuasa melaksanakan tugas,” ujarnya.

Beliau yang juga Menteri Pertahanan berkata, sebanyak 687 sekatan jalan raya telah dilaksanakan semalam melibatkan pemeriksaan terhadap 380,342 kenderaan selain pemeriksaan ke atas 3,791 premis perniagaan.

“Faktor jumlah individu yang tidak mematuhi PKP itu juga turut diambil kira sebelum sebarang keputusan untuk melanjutkannya dibuat kerajaan,” jelasnya ketika ditanya mengenai adakah kerajaan telah bersedia untuk melanjutkan PKP apabila tamat pada 14 April ini.

Menurutnya, perkara itu akan diteliti Kementerian Kesihatan terlebih dahulu dengan mengambil kira situasi semasa pada jumlah kes positif COVID-19.

“Alhamdulillah kalau kita lihat daripada laporan Kementerian Kesihatan trend dari segi jumlah positif tidak meningkat tetapi masih mendatar.”

Malaysia, buat pertama kalinya menguatkuasakan PKP pada 18 Mac lepas melanjutkan perintah kawalan itu sehingga 14 April dengan prosedur operasi yang lebih ketat, dalam usahanya memerangi wabak COVID-19, selepas fasa pertama berakhir pada 31 Mac lalu.

Selain itu, pelaksanaan PKP itu sebagai usaha untuk memutuskan rantaian jangkitan dalam komuniti, antara lain menyaksikan penguatkuasaan sekatan perjalanan keluar dari negeri masing-masing termasuk ke luar negara, serta tiada aktiviti di rumah ibadat, sekolah dan institut pengajian tinggi.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Tambah dana: Ahli IKRAM dijemput sertai myfAd

“Jawatankuasa Pusat (JKP) IKRAM telah memutuskan untuk menjadi affiliate kepada myfAd sebagai salah satu usaha untuk menambah dana IKRAM,” kata Bendahari IKRAM, Profesor Dr Mohd Alauddin Mohd Ali.

Jelas beliau, myfAd membantu pengusaha-pengusaha syarikat mempromosi (share) iklan mereka dalam Facebook.

“myfAd kini sedang membuka peluang pekerjaan secara part-time kepada semua orang untuk share iklan tersebut dengan pemberian komisen,” tambah beliau.

Katanya lagi, myfAd juga telah memberi peluang kepada NGO yang menjalankan kerja-kerja kebajikan seperti IKRAM untuk menyertainya dengan kaedah menang-menang sebagai affiliate.

“Oleh itu, semua ahli IKRAM dijemput menyertai myfAd dan memilih IKRAM sebagai affiliate,” ujar Dr Alauddin.

Untuk maklumat lanjut, sila layari www.myfAd.my atau like Facebook myfAd.

Selain itu, ahli-ahli IKRAM yang mempunyai syarikat untuk diiklankan amat digalakkan untuk menggunakan link promoter IKRAM iaitu http://bit.ly/IKRAMpromotermyfad. Semakin tinggi jumlah pembelian iklan, bermakna semakin tinggi peratus sumbangan mereka untuk IKRAM.

Dengan usaha ini, kerja-kerja kebajikan akan terus dirancakkan lagi dengan peningkatan dana untuk IKRAM, insya-Allah.


Rai lebaran dalam perbezaan

Sempena kedatangan Aidilfitri 1441H ini, saya mewakili kepimpinan Pertubuhan IKRAM Malaysia (IKRAM) marafakkan setinggi kesyukuran ke hadrat Ilahi atas kurnian kesihatan, perpaduan, keamanan, kebahagiaan dan kegembiraan serta kesempatan beribadat pada bulan Ramadan yang baru berlalu kepada ahli- ahli IKRAM dan seluruh rakyat Malaysia.

Walaupun negara kita masih belum pulih sepenuhnya daripada wabak COVID-19, kita tetap bersyukur kerana masih berupaya beribadat dan melakukan amal kebajikan sepanjang Ramadan serta menyambut Hari Raya, walaupun dengan cara yang sangat berbeza yang tidak pernah kita lalui sebelum ini.

Saya berdoa semoga Allah SWT menerima amal ibadah dan amal kebajikan kita serta menamatkan wabak yang melanda kita ini secepat mungkin. Bergembiralah menyambut kemenangan pada Aidilfitri ini dan patuhilah peraturan serta panduan menjaga kesihatan yang telah ditetapkan oleh pihak berkuasa.

Dr Mohd Parid Sheikh AhmadPresiden Pertubuhan IKRAM Malaysia


Surat Ikhwanul Muslimin untuk rakyat Amerika

Setelah tuntutan asas ini dipenuhi, kami berusaha untuk berkongsi dalam perdebatan yang melanda negara dan menjadi sebahagian daripada penyelesaian, yang kami harap akan mencapai puncaknya dalam bentuk sebuah kerajaan yang demokratik. Mesir menginginkan kebebasan dari kezaliman, juga proses demokrasi dan dialog yang serba inklusif dalam menentukan hala tuju nasional kami dan masa depan kami, bebas dari campur tangan asing.

Kami sedar meskipun kami sebuah gerakan Islam yang tidak mengamalkan kekerasan kami telah dihadapkan dengan penindasan selama enam dekad. Pembohongan terang-terangan, kempen menakut-nakutkan dan propaganda telah dicipta dan diadun terhadap kami di istana Mubarak sepanjang 30 tahun kebelakangan dan oleh sebahagian dalangnya di Washington.

Agar kepentingan partisan di Amerika Syarikat tidak berhasil dalam menggagalkan revolusi popular Mesir ini, kami terdorong untuk menyangkal dengan tegas sebarang usaha untuk merampas keinginan rakyat. Kami juga tidak bercadang untuk mendominasi pemerintahan pasca-Mubarak secara senyap-senyap. IM telahpun memutuskan untuk tidak mengemukakan mana-mana ahlinya sebagai calon presiden dalam pilihan raya akan datang. Kami ingin menyampaikan maklumat yang betul supaya setiap keputusan polisi Timur Tengah yang dibuat di Washington adalah didasarkan kepada fakta dan bukannya agenda Islamophobes yang rasis dan memalukan.

Bertentangan dengan laporan yang bertujuan untuk menakut-nakutkan, Barat dan Ikhwanul Muslimin bukanlah musuh. Ini adalah dikotomi palsu untuk menampakkan, seperti yang disarankan oleh sebahagian alarmist, bahawa pilihan Mesir ialah samada status quo rejim Mubarak atau pengambilalihan oleh “pelampau Islam.” Pertama, kita perlu membezakan antara perbezaan ideologi dan politik yang mungkin dipegang oleh IM berbanding Amerika Syarikat.

Bagi umat Islam, mereka telah diajar bahawa perbezaan ideologi dengan pihak lain bukan penyebab atau alasan kepada kekerasan dan pertumpahan darah kerana kebebasan seorang manusia untuk memutuskan bagaimana untuk menjalani kehidupan peribadinya merupakan hak yang tak boleh diganggu gugat dalam ajaran asas Islam, serta tradisi Barat. Perbezaan politik, bagaimanapun, boleh menjadi masalah ancaman eksistensial dan kepentingan, dan kita telah menyaksikannya baru-baru ini, contohnya, bagaimana rejim Mubarak telah menggunakan kekerasan untuk menghadapi demonstrasi damai.

Kami amat memahami bahawa Amerika Syarikat mempunyai kepentingan politik di Mesir. Tetapi apakah Amerika Syarikat memahami bahawa negara berdaulat Mesir, dengan 80 juta penduduk, mempunyai kepentingan sendiri? Apapun kepentingan Amerika Syarikat di Mesir, mereka tidak dapat menghapuskan kehendak rakyat Mesir atau menumbangkan keinginan rakyat tanpa sebarang tentangan. Egoisme seperti itu adalah resepi untuk bencana. Dengan sedikit altruisme, Amerika Syarikat tidak perlu ragu untuk menilai kembali kepentingannya di wilayah ini, terutama jika ia benar-benar menjuarai demokrasi dan ikhlas dalam mencapai keamanan di Timur Tengah.

Melihat ke hadapan, IM adalah salah satu kelompok di antara puak dan trend politik yang berkembang di Mesir, yang akan bersaing dengan sihat dan saling menghormati dalam pilihan raya yang adil dan bebas. Kami telah mengambil bahagian dalam “proses politik” seperti itu sewaktu berada di bawah kediktatoran Mubarak. Dalam dekad-dekad pemerintahannya, kami telah merangkul kepelbagaian dan nilai-nilai demokrasi. Sesuai dengan masyarakat pluralistik Mesir, kami telah mempamerkan kesederhanaan dalam agenda kami dan telah melaksanakan tugas kami secara bertanggung jawab baik di kalangan penyokong politik kami mahupun rakyat Mesir pada umumnya.

Rekod kami di lapangan yang ditatang dengan penuh tanggung jawab dan sederhana merupakan ciri khas identiti politik kami, dan kami akan membina di atasnya. Sebagai contoh, menjadi pegangan kami bahawa kerajaan yang mungkin kami sertai di masa depan hendaklah menghormati semua perjanjian yang dimetrai sesuai dengan kepentingan rakyat Mesir.

Kerana kami gerakan Islam dan memandangkan sebahagian besar Mesir adalah Muslim, tentu ada yang akan membangkitkan isu undang-undang syariah. Walaupun ia bukan agenda terdekat sesiapa pun, adalah berguna untuk diketahui bahawa dalam aliran Sunni, konsep pemerintahan berdasarkan syariah bukan teokrasi kerana kita tidak mengiktiraf ahli agama (clergy) berpusat dalam Islam. Bagi kami, Islam adalah cara hidup yang dianut oleh seperlima penduduk dunia. Syariah merupakan sarana dimana keadilan dilaksanakan, hidup dipelihara, kebajikan umum disediakan, dan kebebasan dan harta dijaga. Apapun, sebarang peralihan ke sistem berasaskan syariah harus mendapatkan konsensus dalam masyarakat Mesir.

Rakyat Mesir akan memutuskan wakil mereka, bentuk kerajaan demokratik mereka dan peranan Islam dalam kehidupan mereka. Buat masa ini, sambil kita berada di ambang pembebasan nasional daripada kezaliman, rakyat Mesir di Dataran “Pembebasan” Tahrir dan di seluruh negara berharap Amerika akan berdiri di samping mereka pada saat genting ini.

(Abdel Moneim Abou el-Fotouh, penulis “A Witness to the History of Egypt’s Islamic Movement” (Seorang Saksi Sejarah Gerakan Islam Mesir) ialah Setiausaha Agung Kesatuan Perubatan Arab dan ahli Ikhwanul Muslimin. Beliau berkhidmat di Maktab Irsyad gerakan itu selama 25 tahun.)

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Boikot kejohanan basikal dunia di Israel

Gesaan itu dibuat dalam surat terbuka kepada Naib Presiden Persekutuan Kebangsaan Berbasikal Malaysia (PKBM) yang juga Anggota Pengurusan Eksekutif Kesatuan Berbasikal Antarabangsa (UCI), Dato’ Amarjit Singh Gill.

“Pemilihan Israel sebagai tuan rumah kepada acara ini telah mendapat bantahan lebih 120 badan hak asasi manusia antarabangsa kerana Israel cuba menggunakan Giro d’Italia sebagai platform untuk mempromosikan Jerusalem sebagai ibu negara Israel kepada seluruh dunia,” kata BDS Malaysia dalam surat tersebut.

Tambahnya, sebelum pengumuman oleh Presiden Donald Trump, Giro d’Italia telah pun mengiktiraf Jerusalem sebagai ibu negara Israel.

“Ini terbukti apabila ia menggunakan imej Jerusalem Timur, wilayah yang diiktiraf antarabangsa sebagai wilayah Palestin yang dijajah oleh Israel (Occupied Palestinian Territories) dalam promosi-promosinya yang menggambarkan seolah-olah wilayah ini adalah sebahagian daripada Israel.”

Menurut BDS Malaysia lagi, peringkat pertama dan ketiga acara ini akan melalui wilayah Jerusalem dan wilayah Negev di selatan Israel.

“Jika laluan di Jerusalem mengiktiraf penguasaan Israel ke atas kota itu, laluan di Negev memaksa dunia menutup mata terhadap kezaliman Israel ke atas komuniti Arab Badwi di wilayah tersebut.”

Kata BDS Malaysia lagi, Israel Cycling Federation (ICF) turut mencabuli undang-undang antarabangsa dengan menaja dan menganjurkan perlumbaan di wilayah Palestin yang dijajah dan wilayah Bukit Golan yang dirampas dari Syria.

Israel juga bercadang untuk menjadikan Giro d’Italia sebagai salah satu acara untuk meraikan ulang tahun ke-70 penubuhan Israel walhal ia menjadi detik hitam kepada lebih 700,000 rakyat Arab Palestin yang diusir keluar militan Zionis, yang disebut sebagai Hari Nakbah.

Tambah BDS, kod Etika UCI ada menyebut tentang  tanggungjawabnya untuk “menjaga integriti dan reputasi sukan berbasikal di seluruh dunia.”

“Penglibatan Israel sebagai tuan rumah Giro d’Italia jelas merosakkan integriti dan reputasi sukan berbasikal dunia apabila acara ini diadakan di wilayah Palestin yang dijajah dan bekerjasama dengan kerajaan dan syarikat-syarikat Israel yang melanggar undang-undang antarabangsa.”

Dalam surat itu juga, BDS Malaysia turut memohon kerjasama Dato’ Amarjit supaya mendesak Giro d’Italia mengeluarkan Israel daripada siri jelajahnya dan mengusulkan kepada UCI agar menggantung keahlian Israel Cycling Federation (ICF) dan Israel Cycling Academy (ICA) sekiranya mereka masih meneruskan aktiviti di wilayah Palestin yang dijajah.

Baca isi penuh surat terbuka:  http://bit.ly/2HNZyQw


Pelaksanaan perintah berkurung kepada remaja perlu pendekatan menyeluruh

Pertubuhan IKRAM Malaysia (IKRAM) mengambil cakna terhadap cadangan pihak Kerajaan dan pihak berkuasa untuk menetapkan had masa atau perintah berkurung (curfew) bagi remaja bawah umur di Malaysia untuk keluar rumah pada waktu malam tanpa pengawasan orang dewasa sebagaimana dipersetujui mesyuarat Jawatankuasa Kabinet mengenai Pemberantasan Dadah yang dipengerusikan oleh Timbalan Perdana Menteri, Dato’ Seri Dr Wan Azizah Wan Ismail baru-baru ini. Larangan khas ini bertujuan untuk melindungi golongan ini daripada kegiatan dan pengaruh negatif yang semakin membimbangkan.

Golongan remaja membentuk 29.4% daripada jumlah penduduk Malaysia (2017) dengan sejumlah 9.4 juta orang di bawah umur 18 tahun. Menurut kajian literatur kami, antara statistik gejala sosial berkaitan golongan ini adalah; sejumlah 30,844 kes dadah melibatkan remaja (2016) dan sebahagiannya (23,000 kes) adalah baru; pesalah juvana pula sebanyak 7,816 kes (2013) berbanding 3,700 kes (2012) iaitu peningkatan melebihi 100% dalam tempoh satu tahun; JAKIM pula mencatatkan sejumlah 81,000 anak luar nikah sehingga 2011; dan kes pembuangan bayi yang juga meningkat (2000-2006) sebanyak 580 orang. Perkembangan ini amat membimbangkan.

Pada dasarnya, IKRAM bersetuju dengan cadangan ini sebagai satu inisiatif penting dalam usaha mendidik golongan remaja bagi memastikan mereka menjadi insan-insan yang berilmu, seimbang dan harmonis, sesuai dengan peranan untuk menjadi penggerak kemajuan dan pemimpin negara masa hadapan.

Namun, pelaksanaan undang-undang yang berkaitan perlu diperhalusi bagi menjamin keabsahannya mengikut Perlembagaan Persekutuan dan undang-undang sedia ada, di samping bersifat rahmah (merciful) dan bukan menghukum (punishing).

IKRAM juga percaya bahawa pelaksanaan cadangan ini seharusnya tidak hanya melihat dari aspek pelaksanaan peraturan atau undang-undang semata-mata, sebaliknya pendekatan yang lebih menyeluruh mestilah diambil kira sesuai dengan sifat manusia itu sendiri yang dibentuk daripada gabungan rohani, emosi, jasmani dan intelek, khususnya bagi golongan remaja yang sedang membesar.

Sehubungan itu, IKRAM ingin mengemukakan saranan-saranan berikut kepada kerajaan:

1. Mengambil pendekatan holistik dalam menangani masalah sosial remaja yang melibatkan peranan semua pemegang taruh utama seperti kerajaan sendiri, keluarga, sekolah dan juga masyarakat.

2. Meningkatkan usaha untuk mengukuhkan institusi keluarga. Peranan keluarga amat penting. Keluarga berperanan besar dalam membina karakter dan nilai remaja. Keluarga yang bermasalah akan menyumbang kepada masalah ini. Pemegang taruh lain perlu membantu dengan menyediakan pelbagai inisiatif yang boleh menyokong institusi keluarga dalam memainkan peranan yang penting ini seperti mewujudkan aktiviti kemasyarakatan bagi mengisi masa lapang, membangun kemahiran dan jati diri remaja.

3. Meningkatkan peranan sekolah dengan membina suasana pembelajaran yang lebih terangkum bagi pembinaan karakter dan nilai remaja yang holistik. Penekanan yang keterlaluan terhadap pencapain akademik boleh menimbulkan tekanan kepada pelajar.

4. Melatih lebih ramai pakar kaunseling remaja.

5. Mengurangkan persekitaran, fasiliti dan perkhidmatan yang boleh menyuburkan budaya dan amalan lepak dalam kalangan remaja seperti kedai makan 24 jam dan pergaulan bebas.

IKRAM ingin menyatakan kesediaan untuk bersama-sama dengan pihak kerajaan dan juga pemegang taruh lain yang berkepentingan dalam usaha menangani isu gejala sosial dalam kalangan remaja ini, sama ada melalui pembangunan dasar dan polisi baru kerajaan yang akan diperkenalkan mahupun perkhidmatan pembangunan diri golongan remaja khususnya melalui pelbagai program-program IKRAM yang berkaitan.

Dr Hj Mohd Parid Sheikh AhmadPresidenPertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Seminar ‘Haruan Makan Anak’ buka mata masyarakat

Seminar anjuran Wanita IKRAM Kelantan dengan kerjasama Rakan Sukarelawan Islam (RaSi) Universiti Sains Malaysia (USM) serta Jabatan Pembangunan Wanita (JPW) telah berlangsung pada 16 Februari lalu di Dewan Kuliah 1, Pusat Pengajian Sains Pergigian USM di sini.

“Berdasarkan perangkaan Polis Diraja Malaysia (PDRM), kes membabitkan mangsa kanak-kanak adalah 83 peratus daripada 1,353 yang direkodkan sejak 2013,” kata Ketua Wanita IKRAM Kelantan, Prof Madya Dr Zaharah Sulaiman.

Pelaku tertinggi jenayah itu adalah bapa yang mewakili 25 peratus daripada keseluruhan kes diikuti bapa tiri, bapa saudara dan abang.

Tambahnya, lebih 70 peratus daripadanya menarik balik laporan polis yang dibuat kerana bimbang terbuka aib keluarga dan takut kehilangan sumber pendapatan.

Perbuatan terkutuk itu hanya dirujuk kepada pihak berkuasa sekiranya mangsa hamil atau cedera akibat tindakan pelaku.

Menurut Dr Zaharah, jenayah ini boleh dicegah melalui pelbagai aspek termasuk pendidikan ancaman pornografi, kawalan penggunaan Internet anak-anak dan menyebarkan peranan lelaki sebagai pelindung keluarga.

Seminar ‘Haruan Makan Anak’ yang dihadiri sekitar 150 orang peserta dimulakan dengan ceramah yang disampaikan oleh Hj Mohd Shukri Ismail yang mengupas berkenaan dengan hukum, pembelaan dan tanggungjawab.

Peserta seminar juga disajiikan dengan Forum “Haruan Makan Anak: Cegah, Siasat dan Rawat” yang membariskan ahli panel hebat iaitu aktivis sosial Syed Azmi al-Habshi, Timbalan Pegawai Kebajikan Masyarakat Jajahan Kota Bharu, Tuan Mohd Rozi Mohamed dan Prof Madya Siti Hawa Ali daripada One Stop Crisis Centre (OSCC) USM.

Turut hadir Setiausaha IKRAM Kelantan, Ustaz Azizee Rohim yang menyempurnakan perasmian penutup seminar dan Pengarah seminar, Dr Fatimah Az-Zahra Dinsuhaimi.


Pekerja Semakin Meningkat, Isu Kesihatan Mental Membimbangkan

KUALA LUMPUR – Ramai kalangan pengamal sumber manusia (HR) melihat kestabilan kesihatan mental sebagai sesuatu yang membimbangkan bagi Malaysia.

Kebimbangan ini timbul apabila jumlah pekerja mula meningkat tahun depan, terutama selepas pandemik global selama kira-kira dua tahun semakin menunjukkan pemulihan.

Bekas Timbalan Ketua Pegawai Eksekutif (Pembangunan Pelaburan) Lembaga Pembangunan Pelaburan Malaysia (MIDA), Khairuddin Rahim berkata, kalangan pengamal sumber manusia perlu bersiap sedia dalam menghadapi realiti keadaan emosi pekerja yang agak tidak stabil dalam keadaan ini.

“Tiada peningkatan kemahiran atau latihan tambahan yang boleh menangani implikasi kesedaran mengenai teori/praktikal ini,” katanya pada dialog baru-baru ini yang dianjurkan oleh perunding HR Asia GKK Consultants Sdn Bhd.

“Kesihatan mental boleh dianggap sebagai antara cabaran baharu yang dihadapi oleh keperluan pengurusan dan tenaga kerja Malaysia,” menurutnya dalam kenyataan yang dikeluarkan dalam majlis dialog yang dihadiri oleh lebih 40 petugas kanan HR syarikat multinasional dan tempatan itu.

Beliau berkata, mereka menyuarakan kebimbangan yang realistik, termasuk berkaitan kesihatan mental, dalam usaha untuk mengenal pasti cabaran tenaga manusia 2023.

“Pengamal HR dijangka perlu lebih berhati-hati mengendalikan kakitangan supaya tidak mengganggu keseimbangan pasukan syarikat. Mereka perlu berhati-hati untuk mengenal pasti ciri-ciri kesihatan mental untuk keadaan kerja yang lebih baik dalam kalangan pasukan,” menurut kenyataan itu.

Kalangan profesional yang menghadiri dialog ini mewakili pelbagai industri perniagaan, iaitu hospitaliti, IT, penjagaan kesihatan, makanan dan minuman, pembuatan, minyak dan gas dan pelbagai industri lain.

Ketua Pegawai Eksekutif GKK, Dr Gajendra Balasingam berkata, ramai pengarah HR bimbang mengenai isu berkaitan tekanan emosi, kesihatan mental dan kesedaran pekerja.

“Ini ketara bagi mereka yang tidak dapat menghadapi realiti tempat kerja yang mencabar hari ini dan pada masa yang sama, tekanan sensitif akibat keterasingan diri apabila terpaksa bekerja dari rumah,” katanya.

Beliau berkata, bagi menyelesaikan isu itu, set parameter kemahiran yang berbeza perlu disediakan berhubung kesihatan mental di tempat kerja.

“Banyak bidang perniagaan sudah mula bersedia untuk menghadapi tahun 2023 yang mencabar (dan) ia perlu dilakukan lebih awal apabila mereka mula mengambil kakitangan pilihan untuk mengisi kekosongan dalam syarikat mereka,” tambahnya.

Bagaimanapun, ujian sebenar bagi mana-mana pengarah atau jabatan HR ialah sama ada pasukan tenaga kerja mereka bersedia untuk menghadapi ujian yang tidak menentu, walaupun dilengkapi dengan kemahiran teknikal yang kukuh, pemikiran yang fokus dan kemahiran di tempat kerja.

“Ini sendiri akan membantu banyak perniagaan untuk memulakan tahun baharu dengan landasan yang teguh untuk jangkaan dan pertumbuhan perniagaan yang kukuh,” kata Dr Gajendra.

Menurut Pertubuhan Kesihatan Sedunia (WHO), pandemik Covid-19 mencetuskan peningkatan 25 peratus dalam kelaziman kebimbangan dan kemurungan di seluruh dunia, yang sudah pasti merupakan pencetus kesedaran kepada semua negara untuk meningkatkan perkhidmatan dan sokongan kesihatan mental.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Dr Umi Kalthum Terima Anugerah Maal Hijrah Perak

SERI KEMBANGAN – Ahli IKRAM Ipoh, Dr Umi Kalthum Ngah telah terpilih untuk menerima Anugerah Siti Khadijah bagi kategori wanita di Majlis Kemuncak Sambutan Maal Hijrah Negeri Perak Darul Ridzuan 1445H/2023M di Hotel Casuarina, Ipoh pada Rabu.

Dengan tema sambutan tahun ini “Penghijrahan Minda Penghijrahan Budaya,” Anugerah Siti Khadijah merupakan pengiktirafan ke atas ketokohan dan sumbangan beliau dalam usaha membina dan menyantuni masyarakat khususnya golongan wanita.

“Moto hidup saya, aspire to inspire before we expire,” ujar Dr Umi dalam temu bualnya kepada pihak Jabatan Agama Islam Perak.

Menurutnya, para wanita harus sedari bahawa mereka  memegang tunggak segala tamadun manusia yang menentukan corak anak-anak yang lahir dari rahim mereka dan seterusnya generasi mendatang.

“Kita kena pastikan bahawa mereka ada iman yang kukuh dan tidak goyah,” tambahnya.

Dr Umi yang berkelulusan Ijazah Kedoktoran dalam Kejuruteraan Elektrik dan Elektronik turut berjaya memperoleh Ijazah Psikologi dengan Kepujian (kelas pertama) pada usia menjangkau 61 tahun semata-mata untuk berkhidmat lebih dekat dengan masyarakat.

Beliau merupakan penulis prolifik yang telah menerbitkan lebih 30 buah buku yang berkisar kemelut dan konflik dalam masyarakat terutamanya melibatkan isu wanita.

Noktah, Dafodil Untuk Insyirah, Seungu Lavender, Puteri Salsabila, Seindah Dafodil dan Sentuhan Muttaqeen merupakan antara karya sentuhan beliau.

Di celah-celah kesibukan mengurus rumah tangga dan berkarya, beliau merupakan terlibat aktif dalam Persatuan Kebajikan Wanita Jaya (WAJA), Kerian Negeri Perak, Pertubuhan Penulis Isu-Isu Wanita Nasional (PenaWan).

Sebelumnya beliau pernah terlibat sebagai barisan kepimpinan Wanita IKRAM Perak.

IKRAM mengucapkan tahniah dan selamat maju jaya kepada Dr Umi Kalthum dalam perjuangannya untuk memajukan dan memperkasakan masyarakat.

Semoga dengan kemenangan anugerah ini, ia dapat memberi nilai tambah yang baik dalam menggerakkan agenda perubahan dalam masyarakat dan negara.


Ketahui Bahaya Vape, Ancaman Perosak Generasi

Manusia telah beribu-ribu tahun merokok. Namun sejak tahun 1800 apabila pembuatan rokok mula dikilangkan secara besar-besaran, bilangan perokok turut selari meningkat dengan mendadak.

200 tahun kemudian iaitu sekitar tahun 2003, rokok elektronik diperkenalkan kali pertama di China. Semenjak itu, penggunaan rokok elektronik atau lebih dikenali sebagai vape berkembang dengan meluas, sama-sama menyaingi rokok konvensional.

Ramai orang masih beranggapan bahawa vape lebih selamat daripada rokok kerana asap yang disedut tidak ‘membakar’ paru-paru.

Namun beringatlah juga, beribu-ribu tahun juga masa diambil untuk menyedari rokok boleh mengakibatkan terjadinya serangan jantung dan strok.

Ini juga termasuk penyakit kanser paru-paru, tekak dan mulut serta kepada perokok. Malang sekali,  rokok turut juga menzalimi orang sekitar yang turut menyedut asap tersebut.

Sementara itu, rokok elektronik cuma baru sahaja wujud lebih kurang dua dekad yang lalu, tidak cukup lama untuk benar-benar mengetahui kesan jangka panjang terhadap kesihatan badan.

Namun apa yang pasti, rokok elektronik mengandungi nikotin. Kedua-dua rokok dan rokok elektronik bertujuan untuk memberikan kesan nikotin, sama ada dalam bentuk asap atau wap air berperisa.

Berbanding dengan rokok elektronik atau vape, pada awalnya vape dikatakan hanya mengandungi sejenis bahan kimia sahaja iaitu nikotin.

Namun, setelah beberapa tahun dipasarkan cecair rokok elektronik ini, didapati pelbagai perisa cecair nikotin yang ditawarkan mengandungi beberapa bahan kimia berbahaya seperti toluena, asetaldehid, benzena, kadmium, isoprena, nikel, plumbum dan N-nitrosonornicotine.

Sama seperti rokok, kandungan nikotin dalam vape akan mempengaruhi kelajuan degupan jantung dan menaikkan tekanan darah. Nikotin ada kesan hebat terhadap otak yang mampu merangsang otak sehingga menimbulkan rasa lebih segar kepada penggunanya.

Ini boleh diibaratkan seperti kesan hormon dopamin yang mengubah kimia otak bagi memberikan rasa ceria dan gembira. Namun apabila kesan rangsangan nikotin ini hilang, rasa gian akan datang pada perokok sehingga timbul desakan dalam diri untuk perlu mendapatkannya kembali.

Inilah bahaya yang terjadi apabila kesan nikotin telah mengganggu sistem semula jadi badan apabila berjaya menggantikan dopamin sebagai hormon semulajadi.

Rasa gian yang tidak normal ini telah menyebabkan pengguna ketagih mendapatkan nikotin bagi mengembalikan rasa normal atau ‘feeling good.’

Otak kanak-kanak dan remaja yang masih sedang berkembang paling terdedah kepada kesan berisiko ini.

Kajian menunjukkan apabila orang mula merokok pada usia muda, mereka akan menjadi ketagih dan kekal sebagai perokok sehingga dewasa atau menua. Ini termasuk juga golongan yang bersumpah untuk tidak sesekali jadi penagih rokok.

Hasil pendapatan daripada jualan vape mencapai berbilion ringgit dan semakin meningkat dari masa ke masa. Realitinya, rokok sahaja sudah mengakibatkan kematian lebih daripada 27,000 rakyat Malaysia setiap tahun.

Isu ini merupakan ancaman global yang menunjukkan tabiat ini membunuh lebih daripada 8 juta penduduk dunia saban tahun. Maka, tidak hairanlah jika pemain industri perlu sentiasa ‘rekrut’ pelanggan baru untuk kekal dalam bisnes.

Sekiranya perokok atau penghisap vape dapat melihat bagaimana kesan bahan kimia ini mencederakan badan seperti jari yang dihiris dan dilukakan sedikit demi sedikit, pasti terasa ngeri untuk menyentuhnya sama sekali.

Namun, hakikat ini tidak cukup menakutkan pengguna rokok, vape ataupun pelanggan baru. Pihak yang tidak bertanggungjawab bijak memanipulasikan keadaan ini dengan berulang kali menggunakan strategi yang telah berjaya menyangkut ramai penagih vape dan perokok.

Ini termasuk mempamerkan penghisap vape atau rokok sebagai pilihan gaya hidup masa kini, malah menggunakan pengaruh selebriti dan pempengaruh yang cantik dan kacak, menjadikannya seolah-olah aktiviti yang santai, menghiburkan dan menaikkan imej penampilan diri.

Bentuk peranti vape yang comel dan menyerupai mainan tentunya mensasarkan pembeli golongan muda.

Ditambah pula dengan topengan pelbagai perisa buah sihat dan gula-gula sedap seperti strawberi, watermelon ice dan gummies tentunya memikat kanak-kanak dan remaja. Ini tidak termasuk penjualan perisa vape yang mengkhayalkan kerana telah dicampuri dadah.

Secara teknikalnya, penjualan peranti vape yang berisi cecair nikotin adalah melanggar undang-undang.

Cecair e-rokok bernikotin hanya boleh dijual oleh ahli farmasi berlesen dan pengamal perubatan berdaftar di bawah Peraturan-Peraturan Kawalan Dadah dan Kosmetik 1984, Akta Jualan Dadah 1952. Ironinya, kedai-kedai vape dibuka secara berleluasa dan terbuka.

Dalam perkembangan terkini, cecair nikotin iaitu bahan utama produk vape bukan lagi bahan kawalan di bawah Akta Racun bagi memberi ruang kepada kerajaan untuk mencukai produk vape.

Berkuat kuasa 1 April yang lalu, kerajaan telah mewartakan cukai bagi cecair nikotin untuk penggunaan vape dengan mengenakan RM1.20 setiap mililiter.

Ini dikatakan sebagai langkah untuk mengurangkan penggunaan vape dalam masyarakat. Dalam masa yang sama, pelaksanaan percukaian terbaru ini akan memberikan tambahan ratusan juta ringgit kepada pendapatan negara.

Sebelum ini kerajaan telah membelanjakan berbilion ringgit setahun bagi merawat pesakit yang menderita akibat merokok.

Ini termasuk usaha daripada Kementerian Kesihatan yang menyediakan perkhidmatan di lebih 900 klinik berhenti merokok yang terdiri daripada klinik kesihatan, farmasi dan komuniti.  Setelah pelbagai usaha dilakukan selama bertahun-tahun,  kadar kejayaan berhenti merokok kekal rendah.

Maka, langkah pencegahan sentiasa lebih baik daripada merawat. Usaha untuk menghentikan tabiat merokok dan menghisap vape harus dilakukan dari awal dan secara serius oleh semua pihak termasuk tekad yang kuat daripaa kerajaan.

Menurut kenyataan media oleh Persatuan Kesihatan IKRAM Malaysia (IKRAM Health) pada 3 April lalu, pindaan penguatkuasaan pindaan undang-undang terbaru telah mewujudkan situasi membimbangkan apabila tiada mana-mana peruntukan undang-undang wujud untuk mengawal penggunaan vape.

Ini bermaksud, tiada peraturan terhadap kawalan tentang penyediaan, penjualan, penggunaan, promosi dan pengiklanan produk, sekali gus membolehkan produk ini selepas dicukai dapat dijual bebas oleh sesiapa termasuk kanak-kanak bawah umur.

“Langkah terbaik yang mesti diambil kerajaan adalah menangguhkan dahulu pengenaan cukai vape ini bagi membolehkan penarikan semula keputusan pengecualian nikotin vape daripada akta racun sementara menunggu rang undang-undang baharu generasi penamat dibentang dan diluluskan dalam sidang parlimen pada bulan Mei 2023 ini,” kata IKRAM Health.

Ketagihan rokok dan vape telah dibuktikan dalam banyak kajian sebagai pembuka laluan kepada tabiat penyalahgunaan dadah dan bahan larangan. Maka, tabiat ini perlu dibendung dari awal.

Walaupun Menteri Kesihatan, Dr Zaliha Mustafa  berkata bahawa beliau mensasarkan untuk membentangkan Rang Undang-Undang (RUU) baharu bagi mengawal selia semua produk merokok dan vape pada persidangan parlimen bulan Mei ini, kerisauan masih tetap membelenggu ramai pihak.

Persoalannya, sejauh mana RUU ini dapat diluluskan oleh ahli parlimen dan berapakah tempoh yang akan diambil untuk mewartakannya bagi pelaksanaan sebelum nasi menjadi bubur?

Tambahan pula, adakah RUU yang baru ini akan dikuatkuasakan dengan tegas sehingga dapat membendung penjualan vape yang sudah tersedia jual berleluasa dan mudah didapati?

Negara berpotensi mengalami krisis kesihatan awam terbesar sekiranya berlaku peningkatan mendadak dalam kalangan golongan muda termasuk kanak-kanak yang mengalami ketagihan nikotin akibat vape dan rokok.

Isu ini perlu ada tindakan segera yang berkesan untuk mengawalnya sebelum membarah demi kesihatan generasi masa depan yang lebih baik.

Basmin Maarof
Pegawai Jabatan Komunikasi dan Media
Pertubuhan IKRAM Malaysia

Penafian: Tulisan ini adalah pandangan peribadi penulis dan tidak semestinya mencerminkan pendirian IKRAM.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Jumlah mangsa banjir terus meningkat

SERI KEMBANGAN – Seramai 62,999 orang mangsa banjir ditempatkan di semua pusat pemindahan di lapan negeri sehingga kini, menurut portal bencana Pusat Kawalan Bencana Negara (NADMA).

Pahang mempunyai jumlah mangsa banjir tertinggi iaitu 34,924 orang, diikuti dengan Selangor 22,947, Kelantan 3,593, Melaka 564, Kuala Lumpur 415, Perak 285, Negeri Sembilan 208 dan Terengganu 63.

Di Pahang, jumlah mangsa banjir tertinggi ialah di daerah Kuantan iaitu seramai 18,694 orang, diikuti Temerloh 5,570, Raub 2,187, Lipis 2,031, Jerantut 1,910, Pekan 1,061 dan Maran 631.

Di Selangor, jumlah mangsa banjir tertinggi ialah di daerah Klang iaitu seramai 10,518 orang. Ini diikuti dengan daerah Petaling 7,013, Kuala Langat 3,011, Kuala Selangor 1,117, Hulu Langat 696, Sepang 526, Gombak 28, Sabak Bernam 21 dan Hulu Selangor 17.

Dalam perkembangan berkaitan, amaran hujan berterusan di Perlis, Kedah, Pulau Pinang, Perak, Selangor, Kelantan, Terengganu dan Pahang yang dikeluarkan pada pagi Isnin, ditamatkan.

“Keadaan cuaca di negeri-negeri terlibat dijangka bertambah baik,” kata Ketua Pengarah Jabatan Meteorologi Malaysia (MetMalaysia), Muhammad Helmi Abdullah.

Beliau berkata, orang ramai boleh mendapatkan maklumat cuaca terkini melalui laman web rasmi MetMalaysia, aplikasi myCuaca dan laman media sosial rasmi jabatan itu.

“Orang ramai yang mempunyai pertanyaan lanjut boleh menghubungi talian hotline MetMalaysia di 1-300-22-1638.”

Pertubuhan IKRAM Malaysia turut mengaktifkan lima institusinya untuk memberikan bantuan kepada mangsa banjir. Untuk info lanjut sumbangan, sila klik pautan https://bit.ly/ikram-bantu-banjir.


Dr Parid dianugerah Ahli Kehormat IKRAM Academia

BANDAR BARU BANGI – Mantan Presiden IKRAM, Dr Hj Mohd Parid Sheikh Ahmad merupakan antara penerima anugerah Ahli Kehormat Persatuan Akademia IKRAM Malaysia (IKRAM Academia).

Anugerah tersebut disampaikan oleh Timbalan Presiden IKRAM, Dato’ Dr Hassan Basri Awang Mat Dahan kepada beliau dalam Majlis Anugerah dan Makan Malam IKRAM Academia di Bangi Resort Hotel, di sini pada Sabtu.

Selain Dr Mohd Parid, dua penerima Ahli Kehormat lain ialah Profesor Emeritus Dato’ Abang Abdullah Abang Ali, mantan Dekan Fakulti Kejuruteraan Universiti Putra Malaysia (UPM) dan Profesor Madya Dr Ismail Lutfi Japakiya, Rektor Universiti Fatoni.

Turut menyaksikan penyampaian anugerah itu Pengerusi IKRAM Academia, Profesor Dr Sahrim Hj Ahmad dan Pengarah Majlis, Profesor Dr Ahmad Ainuddin Nuruddin.

Dalam majlis itu juga, IKRAM Academia buat julung kalinya melancarkan buku pertama terbitannya yang bertajuk ‘Menara Akademia: Gading Mana Yang Tak Retak’.

Buku tersebut yang merupakan kompilasi penulisan kisah pahit manis 19 orang wanita akademia yang bertarung dalam dunia akademia, antaranya Naib Presiden IKRAM, Profesor Dr Hanim Salleh.

Buku ‘Menara Akademia: Gading Mana Yang Tak Retak’ merupakan projek kerjasama antara IKRAM Akademia dan Pertubuhan Penulis Isu-Isu Wanita Nasional (PenaWan).

Menariknya, ia turut dimuatkan blurb belakang buku oleh Profesor Datuk Dr Mohamed Hatta Shaharom, pemenang Anugerah Buku Negara 2022.

Persatuan Akademia IKRAM Malaysia (IKRAM Academia) merupakan sebuah pertubuhan yang menghimpunkan ahli-ahli IKRAM dalam kalangan ahli akademik dari pelbagai institusi pengajian tinggi kerajaan dan swasta di Malaysia.

Matlamat IKRAM Academia adalah untuk menjalankan penyelidikan, meningkat profesionalisme, memperkukuhkan institusi akademik, bekerjasama melaksanakan dasar-dasar negara, menjaga kebajikan ahli dan menyebarkan maklumat berkaitan bidang akademia.

Info lanjut IKRAM Academia boleh dilayari di pautan https://ikramacademia.org.my/ atau laman rasmi FB https://www.facebook.com/AkademiaIKRAM/.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…